‘Internalized Racism’ – Mentaliti Perkauman Terhadap Bangsa Sendiri

Sikap perkauman merupakan satu kanser yang melanda mana-mana masyarakat di dunia termasuk di negara kita. Ia boleh saja dimanifestasi dalam bentuk diskriminasi dari segi penerimaan atau layanan dalam pelbagai aspek kehidupan. Tetapi ada satu bentuk perkauman yang paling buruk yang tidak seharusnya dilalui mana-mana manusia, internalized racism atau mentaiti perkauman terhadap bangsa atau komuniti sendiri.

Mentaliti sebegini timbul apabila sesebuah komuniti atau bangsa menerima stereotaip berkenaan bangsa atau komuniti mereka yang ditentukan oleh kumpulan manusia yang dominan dalam masyarakat. Apabila itu berlaku, individu dari bangsa atau komuniti yang mendapat label-label negatif ini tidak lagi mahu dikaitkan dengan bangsanya sendiri kerana merasa malu dan terhina. Ini menyebabkan mereka meninggalkan nilai-nilai warisan bangsa mereka dan mengamalkan nilai-nilai kumpulan dominan tersebut kerana merasakan nilai kumpulan tersebut lebih hebat berbanding bangsanya sendiri. Menurut Profesor Madya E.J.R David dari Universiti Alaska, Anchorage, pandangan-pandangan sebegini menyebabkan individu-individu sebegini dinafikan peluang mengenali ciri-ciri kemanusiaan sepenuhnya.

Antara punca perkara sebegini berlaku ialah buli atau diskriminasi membabitkan latar belakang kaum. Perkara sebegini banyak berlaku di negara-negara Barat terutamanya di Amerika Syarikat. Ia boleh saja berlaku dalam bentuk keganasan fizikal, buli secara dalam talian, memulaukan atau mengasingkan individu dari kumpulan aktiviti di sekolah, kolej, universiti atau tempat kerja. Selain bertujuan membunuh keyakinan diri seseorang, tindakan sebegini juga mendorong individu itu merasa malu dikaitkan dengan bangsanya sendiri kerana bangsanya mempunyai ciri-ciri negatif seperti digambarkan pembuli atau kumpulan dominan.

Misalnya dalam novel ‘Autobiography of An Ex-Colored Man’, protagonisnya yang berdarah campuran mula dipengaruhi mentaliti perkauman terhadap bangsanya sendiri selepas melihat sekumpulan orang kulit putih membakar seorang lelaki kulit hitam hidup-hidup. Daripada menunjukkan empati terhadap mangsa, si protagonis memilih mengaitkan dirinya dengan kumpulan tersebut. Dia berkata, “Aku memahami bahawasanya ia bukan ancaman, ketakutan atau mencari peluang dan tindakan yang mendorong aku keluar dari bangsa Negro. Aku tahu bahawa ia sesuatu yang memalukan, malu yang tidak tertanggung. Malu kerana dikaitkan dengan sebuah bangsa yang mudah dibuli dan dilayan lebih buruk berbanding haiwan.”

Satu lagi punca mengapa mentaliti sebegini wujud ialah terlalu banyak mesej-mesej negatif berkenaan sebuah bangsa disebarkan dalam masyarakat. Ini bukanlah sesuatu yang asing kerana ia sudah berlaku sejak zaman penjajahan lagi terutama menerusi mitos White man’s burden atau beban orang putih. Mitos yang disebarkan menerusi sajak Rudyard Kipling, The White Man’s Burden melihat orang Barat mempunyai tanggungjawab moral memerintah orang-orang berkulit warna sambil menggalakkan kemajuan ekonomi, budaya dan sosial melalui proses kolonialisasi. Orang-orang pribumi dianggap orang Barat sebagai orang gasar, tidak bertamadun, bodoh, pemalas dan tidak berkemampuan melakukan apa saja pada tamadun manusia.

Bagi orang Melayu sendiri, satu contoh mitos yang sentiasa tak lekang di bibir sesetengah orang termasuk sesetengah pemimpin politik ialah label pemalas. Naratif ini sebenarnya dicabar oleh Syed Hussein Al-Attas menerusi ‘Mitos Peribumi Malas’ dan Robert K. Merton dalam ‘Social Theory and Social Structure’. Dalam buku tersebut, Merton menerangkan secara panjang lebar bagaimana British mengecilkan hak dan peluang orang Melayu untuk mengusahakan getah semasa zaman kolonial.

Pihak British lebih gemar mengupah buruh India berbanding orang Melayu kerana mereka bimbang monopoli mereka dalam industri getah akan dicabar oleh orang Melayu sekiranya mereka diajar penanaman dan pengurusan getah. Selain akan mencetuskan ketidakstabilan pada pasaran getah, ini juga bakal menjahanamkan pendekatan Colonial Capitalisme British di Tanah Melayu dengan mengawal hasil bumi, sosiobudaya dan politik Tanah Melayu. Perkara ini pernah disebut dalam artikel The Patriots, ‘Betul Ke Melayu Ini Sebuah Bangsa Pemalas?’ tidak lama dahulu.

British sentiasa menjaja idea ini bagi membolehkan mereka mudah dikawal dan bergantung kepada pihak mereka dalam setiap aspek kehidupan, satu idea yang diteruskan sehingga hari ini. Individu-individu sebegini lupa sikap pemalas ini terpakai kepada semua bangsa di dunia dan tidak terpakai kepada Melayu semata-mata. Jika Melayu itu benar-benar pemalas seperti dicanang, bagaimana mereka mampu membawa hasil lumayan dari segi hasil tanaman dan tangkapan di laut dan darat.

Malah, sebelum datangnya imperialis-imperialis ini ke setiap penjuru dunia termasuk Alam Melayu, bangsa-bangsa yang dilabel tidak bertamadun inilah sudah berjaya mencapai puncak ketamadunannya tatkala Eropah masih lagi dalam Zaman Kegelapan. Namun, label-label ini terus wujud dalam masyarakat hari ini walaupun selepas negara mencapai kemerdekaan. Alasannya, sebagai sumber motivasi untuk mendorong sesebuah bangsa itu bangkit. Hakikatnya, label sebegini bukan membangunkan bangsa tetapi menjatuhkan lagi harga diri bangsa.

Namun, impak daripada mentaliti perkauman ini amat dahsyat. Dari segi penampilan misalnya, wanita-wanita dari kelompok minoriti yang menderita penangan mentaliti mengarut ini bersedia mengubah penampilan mereka agar menjadi lebih putih mengikut standard kecantikan Barat. Di sesetengah negara seperti India dan Filipina, produk pemutih sentiasa digunakan oleh anggota media profesional dan orang berstatus kelas atasan. Menurut David, ia memberi mesej bahawasanya kulit putih itu ideal dan warna-warna kulit lain tidak memenuhi piawaian kecantikan itu sendiri. Ini mendorong sesetengah sanggup melakukan apa saja untuk menjadikan kulit mereka putih walaupun ia berpotensi mengancam kesihatan diri sendiri.

Ada pula yang sanggup tidak menggunakan bahasa ibunda masing-masing kerana tidak tahan dipandang serong oleh kelompok dominan. Ini satu pengalaman yang dialami seorang warga Amerika berketurunan Arab, Waed Alhayek. Pada masa kecilnya, Alhayek dipandang seperti seorang budak perempuan berbeza yang datang dari negara asing. Stereotaip dan label yang dilempar sesetengah anggota masyarakat menyebabkan dia memikirkan terpaksa bercampur gaul dan berhenti menggunakan Bahasa Arab sebagai medium komunikasi. Fikiran-fikiran sebegini menyebabkan dirinya merasakan ini bukan dirinya yang sebenar. Bagaimanapun, itu langsung tidak diendahkannya kerana Alhayek melihat stereotaip atau label hanya menghalang manusia seperti dirinya menerima budayanya dan menerima identiti dirinya.

Bagi pelajar jurusan sains komputer Vietnam-Amerika, Adel Ngo menyatakan sesetengah pelajar merasa malu bila orang mengaitkan mereka dengan pelajar-pelajar asing. Ini kerana menurutnya, komuniti Vietnam-Amerika datang dari pelbagai tempat dan budaya, sesetengahnya dilihat lebih mengamalkan budaya Amerika. Di sesetengah tempat seperti California dan Texas, mereka tetap menerima budaya asal dan mempunyai sikap berbeza berkenaan bagaimana individu kulit berwarna melihat siapa diri mereka. Ngo menambah, “Saya mahu orang ramai memahami bahawa kami juga manusia, kami ada kehidupan kami sendiri dan kami berada di sini atas sebab-sebab berbeza.”

Bagi membanteras mentaliti perkauman terhadap bangsa sendiri, berikut cadangan pembanterasan idea mengarut ini:

David menambah, “Manusia itu tidak lahir membenci diri mereka dan kumpulan etnik mereka. Manusia itu tidak lahir mempunyai persepsi negatif terhadap kumpulan etnik mereka. Mentaliti perkauman terhadap bangsa sendiri ini sebenarnya dipelajari, jadi ia juga boleh ditolak dan tidak lagi wujud dalam kamus kehidupan manusia.” Atas sebab itulah, mentaliti mengarut ini seharusnya dibuang jauh-jauh kerana ia sebahagian daripada bebanan imperialisme yang hanya datang membawa bencana dan nestapa pada manusiawi.

SUMBER


“Cukuplah Al-Quran, Kenapa Perlu Hadis?” – Hujah Anti Hadis

Seringkali kita mendengar kenyataan-kenyataan yang menafikan autoriti hadith sama ada di dalam mahupun dari luar negara. Siapakah mereka dan apakah yang mereka perjuangkan?.

Sebelum membahas perkara tersebut, penting untuk kita tahu terlebih dahulu apa yang dimaksudkan dengan hadith dan setinggi mana autoritinya dalam Islam. Jadi, dalam penulisan yang sangat pendek ini marilah kita sama-sama memahaminya.

Hadith berasal daripada perkataan Bahasa Arab (al-Hadīth) yang bermaksud baru ataupun khabar berita. Definisi hadith menurut ulama hadith adalah segala perkara yang disandarkan kepada Nabi S.A.W sama ada berbentuk perkataan, perbuatan, pengakuan, sifat fizikal mahupun akhlak.

Hadith yang memenuhi syarat mempunyai autoriti yang tertinggi dalam Islam selepas al-Quran sebagai sumber penetapan sesuatu hukum dan hujah dalil naqli. Ini berdasarkan dalil yang banyak dan kuat dari al-Quran tentang perkara tersebut. Antaranya:

يَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ

“Wahai orang-orang yang beriman, taatlah kamu kepada Allah dan taatlah kamu kepada Rasulullah…” [Surah An-Nisa’ 59]

Kalau difikir, sepatutnya tiada lagi pertikaian tentang hadith. Tetapi sebaliknya, kelompok yang mempertikai autoriti hadith tetap wujud.

Mereka muncul dengan bermacam nama dari bermacam zaman dan tempat, sama ada dari kalangan muslim ataupun non-Muslim. Ancaman mereka boleh dikatakan besar sehingga Imam Syafi’e R.H di dalam kitabnya al-Umm mengemukakan hujah-hujah untuk menangkis dakwaan-dakwaan mereka.

Seorang sahabat bernama Imran bin Husayn didatangi seorang lelaki yang berkata kepadanya: “jangan sampaikan kepada kami sesuatupun selain apa yang ada keterangannya dari al-Quran”.

Lalu Imran menerangkan kepada lelaki tersebut tentang perihal tatacara solat, zakat dan sebagainya lalu berkata kepada lelaki tersebut: “adakah kau dapati keterangan seperti ini di dalam al-Quran? (tiada). Sesungguhnya al-Quran itu lebih umum dan hadith yang menafsirkannya.

Hal yang serupa berlaku kepada seorang tabi’īn, Mutarrif ibn Abdillah as-Shakhir ketika seorang lelaki mendatangi beliau dan melarangnya menyampaikan sesuatu selain al-Quran, beliau katakan: “sesungguhnya kita bukan ingin mengenepikan al-Quran tetapi kita ingin mencapai al-Quran itu (pemahaman tentangnya) melalui orang yang lebih tahu tentang al-Quran berbanding kita (Rasulullah S.A.W)”.

Pada era moden, muncul beberapa kelompok membawa agenda yang sama, antaranya Jamaah Qur’an yang dikembangkan di India pada awal 1900-an oleh Abdullah Jakralawi, yang pengaruhnya  bertapak juga di Malaysia walau setelah sekian lama dengan nama Jema’ah Al-Quran Malaysia, ditubuhkan oleh Kassim Ahmad pada tahun 1995. Orientalis Barat juga turut memainkan peranan dalam mengembangkan ideologi ini. Antara mereka yang berperanan termasuklah Ignác Goldziher dan Snouck Hurgronje.

Anti-hadith muslim lebih selesa mengemukakan hujah mereka berdalilkan al-Quran itu sendiri kerana Ia merupakan sumber yang mereka iktiraf. Antara hujah popular yang sering mereka bangkitkan ialah:

Mereka mendakwa bahawa dakwaan mereka itu bertepatan dengan ayat:

( وَنَزَّلْنَا عَلَيْكَ الْكِتَابَ تِبْيَانًا لِكُلِّ شَيْءٍ)

“dan Kami turunkan kepadamu Al-Quran menjelaskan tiap-tiap sesuatu”. [Surah An-Nahl 89]

Mereka menafsirkan ayat tersebut secara literal dan menafikan langsung kedudukan hadith atau apa yang selain al-Quran. Pada hakikatnya, terdapat ayat-ayat lain yang memaksudkan bahawa al-Quran itu menerangkan sebahagian perkara, dan meninggalkan sebahagian yang lain kepada Nabi S.A.W agar Baginda perincikan perkara tersebut.

(  ۗ وَأَنْزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ وَلَعَلَّهُمْ يَتَفَكَّرُونَ)

“dan kami pula turunkan kepadamu (wahai Muhammad) Al-Quran yang memberi peringatan, supaya engkau menerangkan kepada umat manusia akan apa yang telah diturunkan kepada mereka, dan supaya mereka memikirkannya”. [Surat An-Nahl 44]

Hadith-hadith yang berfungsi sebagai penerang kepada perkara yang terdapat dalam al-Quran sesuai dengan ayat tersebut sangatlah banyak. Antaranya adalah hadith yang menerangkan:

(…وَأَقِيمُوا الصَّلَاةَ)

“Dan dirikanlah kamu akan sembahyang…” [Surah Al-Baqarah 43]

Diperincikan oleh hadith yang diriwayatkan Imam Bukhari:

(صلوا كما رأيتموني أصلي)

Mafhumnya: “Solatlah kalian seperti mana kalian melihat Aku solat”

(وَالسَّارِقُ وَالسَّارِقَةُ فَاقْطَعُوا أَيْدِيَهُمَا جَزَاءً بِمَا كَسَبَا نَكَالًا مِنَ اللَّهِ ۗ وَاللَّهُ عَزِيزٌ حَكِيمٌ)

“Dan orang lelaki yang mencuri dan orang perempuan yang mencuri maka (hukumnya) potonglah tangan mereka sebagai satu balasan dengan sebab apa yang mereka telah usahakan, (juga sebagai) suatu hukuman pencegah dari Allah. Dan (ingatlah) Allah Maha Kuasa, lagi Maha Bijaksana”. [Surah Al-Ma’idah 38]

Ayat tersebut hanya menerangkan bentuk hukuman kepada pencuri (potong tangan) tanpa menerangkan kadar atau apa yang melayakkan pencuri dihukum.

Lalu hadith datang untuk menerangkan bahawa hukuman tersebut hanya boleh dijatuhkan kepada pencuri yang mencuri melebihi kadar empat dinar ke atas, dengan syarat-syarat tertentu yang sangat ketat, dan hukuman tersebut dikenakan pada bahagian pergelangan tangan, bukan hingga ke lengan ataupun siku.

Dan ini memberitahu kita bahawa prosedur pelaksanaan hukuman potong tangan ini bukanlah semudah yang disangka, sekaligus menafikan tuduhan bahawa Islam adalah agama yang barbaric.

Lalu adakah di sini berlaku pertentangan antara ayat yang menyatakan al-Quran telah menerangkan segalanya, dengan ayat yang menyatakan bahawa Rasulullah S.A.W harus berperanan menerangkan hukum-hakam dan urusan agama?

Jawapannya tidak. Malah kedua ayat tersebut kalau difahami dalam konteks yang betul akan menjadikannya lebih realistik dan logik! Bagaimana?

Iaitu dengan memahami bahawa:

Kesimpulannya, hakikat hadith dan al-Quran itu keduanya adalah cahaya yang datang dari sumber yang sama iaitu cahaya ilahi, tiada pertentangan bahkan menjelaskan dan menguatkan.

Hadith adalah sumber yang penting dalam pembinaan tapak asas syariat Islam dan mempunyai tali ikatan yang sangat ketat dengan al-Quran sebagai penerang yang menerangkan segala macam aturan agama ini, maka mustahil dek akal ia boleh dianggap picisan melainkan oleh orang-orang yang tidak memahami.

Kalau ada sumur di ladang,
Boleh kami menumpang mandi,
Kalau ada masa yang senggang,
Orientalis dibahas selepas ini.

RUJUKAN:


Benarkah Kalian Menyembah TUHAN Kalian?

Ramai yang kata, Tuhan itu Maha Esa, tapi menyembah berhala lain – ahli politik, akademik, selebriti, ahli sukan, CEO.

Ramai yang kata, Tuhan itu Maha Mengetahui, tapi meletakkan segala keimanan kepada ahli akademik seolah-olah apa yang dikatanya adalah sakti dan tidak boleh dinafikan, seperti kalam suci.

Ramai yang kata, Tuhan itu Maha Kaya, tapi masih melutut kepada para cukong yang menjarah bumi ini demi peningkatan angka pelaburan dan GDP.

Ramai yang kata, Tuhan itu Maha Mendengar, tapi masih tak segan silu menyebar fitnah dan aib, menyebar berita palsu.

Ramai yang kata, Tuhan itu Maha Berkuasa, tapi masih meletakkan segala keputusan dalam hidup di tangan ahli politik.

Ramai yang kata, Tuhan itu Maha Melihat, tapi masih tidak segan melakukan dosa dan menganiaya orang lain.

Ramai yang kata, Tuhan itu Maha Agung, tapi masih menyembah kertas kepala agong.

Ramai yang kata, Tuhan itu Maha Adil, tapi sibuk nak menjaja nama keadilan untuk kepentingan agenda politik sendiri.

Ya Allah Ya Rab, aku sesungguhnya manusia zaman moden, dan aku melihat sendiri kehancuran di bumi ini atas tangan-tangan manusia yang kononnya bijaksana.

Ya Allah Ya Rab, kau ampunilah dosa aku sebagai seorang manusia moden yang telah merosakkan alam, membunuh makhluk lain yang tidak berdosa serta secara tidak sengaja melupakanMu.

Ya Allah Ya Rab, ujianmu terhadapku dalam kesakitan ini amatlah berat, tapi aku sedar inilah balasan yang perlu aku terima agar aku bertaubat atas segala dosa yang telah aku lakukan.

Kesempitan wang dalam ekonomi yang teruk ini, kesakitan mental, spiritual dan fizikal akibat dosa yang lalu, serta kesepian akibat jauh dari semua teman dan kawan, semua ini ujian agar aku kembali ke jalanMu.

Dengan ujian ini aku belajar semula menghargai apa nikmatMu yang telah aku lupakan. Aku masih mempunyai ibu bapa, keluarga dan tanah pusaka. Walaupun kesempitan wang, namun aku bersyukur aku masih ada nikmat ini.

Aku mohon ampun kepadaMu, Ya Rabb.

Sesungguhnya Kau yang Maha Esa, Maha Melihat, Maha Mengetahui, Maha Mendengar, Maha Agung, Maha Kaya, Tuhan sekalian alam ini.

Ini ialah doa yang ditulis oleh penulis kami di laman Facebook peribadi  beliau. Kerana ada unsur nasihat dan mengajak kita refleksi diri kita, maka doa ini dinaikkan disini untuk tatapan kita semua agar rasa bersyukur dan pengajaran sampai ke kita.


Apa Nasib Italy Selepas Badai Covid-19?

Keadaan di Itali sudah jauh berbeza berbanding situasi selepas 31 Januari 2020. Pada ketika itu Itali dilihat tiada harapan langsung untuk mengekang penularan koronavirus.Kerana dua bulan kemudian angka positif telah melepasi China sehingga ke paras 105,792 orang.

Dalam pada itu, ada juga berita-berita kurang tepat bahawasanya sektor kesihatan Itali sudah menyerah kalah. Kadar penularan mula perlahan sehingga bawah 1 peratus sehari. Langkah pencegahan Itali sebenarnya sama dengan negara-negara lain.

Kerajaan pusat dibawah Giuseppe Conte dan kerajaan-kerajaan wilayah seperti Emilia-Romagna, Lombardy, Marche, Piedmont dan Veneto bersetuju untuk melaksanakan perintah berkurung pada 8 Mac (BBC, 2020).

Dua hari kemudian seluruh negara berada dibawah perintah yang sama. Dan dalam tempoh tiga minggu, manfaat perintah berkurung menunjukkan penurunan mendadak dari segi laporan-laporan kes terbaru harian dan lambakan di unit rawatan rapi (The Local, 2020).

Kes-kes aktif mula menurun pada 20 April 2020 (Mayberry, et al., 2020).

Situasi Semasa

Perintah berkurung yang dimandatkan Itali telah dilonggarkan sehabis-habisnya bermula 4 Mei 2020. Ketika itu ramai menyimpan prasangka bahawasanya ia merupakan tindakan yang kurang bijak daripada Giuseppe Conte. Namun enam minggu kemudian, trend penularan Itali tidak memuncak seperti bulan-bulan pertama.

Tiada lonjakan terbaru mahupun adikluster-adikluster (superclusters) yang boleh melumpuhkan kerajaan. Menariknya Itali mengambil pendekatan tanggungjawab sosial. Rakyat digesa mengamalkan penjarakan tersendiri tanpa sebuah bidangkuasa perundangan.

Pada ketika Itali membenarkan rentasan wilayah, mereka juga meminta rakyat berjaga-jaga – dan melihat statistik semasa, permintaan tersebut ditunaikan (The Local, 2020). Pada awal penularan, kadar pertambahan kes berada pada paras peratusan dua angka setiap hari.

Namun memasuki April, kadar penularan ini tidak mencecah +5 peratus sehari pun. Memasuki Julai, ia telah menjunam ke paras +0.1% sehari. Penurunan mendadak ini membuktikan bahawa Itali berjaya membendung koronavirus.

Impak Terhadap Ekonomi

Sama seperti negara-negara lain, Itali pun tidak bersedia habis untuk mengharungi dugaan paling sukar sejak P3r4ng Dunia Kedua. Hampir semua sektor dib4ham peny4kit baharu ini, terutamanya kesihatan dan pelancongan.

Pada awal tahun, Menteri Kewangan Roberto Gualtieri menganggarkan mendapan enam peratus terhadap KDNK negara (Johnson,  et al., 2020). Namun The Economist berpendapat Itali akan menyusut tujuh peratus, dengan lonjakan hutang negara antara 130 hingga 180 peratus disebabkan kerugian semasa (Politico, 2020).

Kadar penularan koronavirus paling teruk membadai utara Itali. Tetapi penduduk-penduduk di selatan Itali yang paling teruk terkesan akibat tekanan sosioekonomi. Malah ramai dalam kalangan mereka tidak layak menerima bantuan pengangguran disebabkan kerjaya yang tidak menepati piawaian cukai (Nadeau & Donato, 2020).

Maka pihak kongsi gelap pun turun padang menghantar barang-barang runcit kepada penduduk-penduduk terdesak (Tondo, 2020).

Melihat bagaimana orang ramai tidak begitu berkemampuan untuk beli, banyak perniagaan industri kecil dan besar mengambil langkah strategik. Mereka menawarkan bekalan PPE di kedai-kedai mereka.

Kebanyakan barangan mereka tawarkan tidak diluluskan hospital pun, tetapi sangatlah berguna dalam skala populasi awam. Malah syarikat percetakan buku Harry Potter dalam bahasa Itali pun mula mengeluarkan pelitup-pelitup muka.

Dan syarikat-syarikat yang mengeluarkan minuman-minuman keras paling kuat menyertai pendekatan ini. Mereka menghentikan pengeluaran sepenuhnya untuk menghasilkan pembersih tangan pula, terutamanya di Chieri yang popular dengan kilang Martini.

Semangat juang Itali ialah suatu kisah yang sangat positif. Kerana disiplin mereka jauh meninggalkan mentaliti berkemelut seperti Amerika Syarikat.

RUJUKAN:

BBC. (2020, Mac 8). Coronavirus: Northern Italy quarantines 16 million people. Retrieved from https://www.bbc.com/news/world-middle-east-51787238

Johnson, M., et al. (2020, April 6). Coronavirus: Is Europe losing Italy? Financial Times. Retrieved from https://www.ft.com/content/f21cf708-759e-11ea-ad98-044200cb277f

The Local. (2020, April 6). Pressure on Italy’s intensive care wards eases as new coronavirus cases slow again. Retrieved from https://www.thelocal.it/20200406/latest-coronavirus-numbers-italy

The Local. (2020, Jun 1). Easing Italy’s lockdown ‘is a risk we’re taking’: health minister. Retrieved from https://www.thelocal.it/20200601/easing-italys-lockdown-is-a-risk-were-taking-health-minister

Mayberry, K., et al. (2020, April 20). Italy sees first fall of active coronavirus cases. al-Jazeera. Retrieved from (Request Link).

Nadeau, B.L., & Donato, V.D. (2020, April 11). As northern Italy is ravaged by coronavirus, there’s trouble brewing down south. CNN. Retrieved from https://www.cnn.com/2020/04/04/europe/southern-italy-coronavirus-black-economy-intl/index.html

Politico. (2020, April 2). Italy’s future is in German hands. Retrieved from https://www.politico.eu/article/coronavirus-italy-future-germany/

Tondo, L. (2020, April 10). Mafia distributes food to Italy’s struggling residents. The Guardian. Retrieved from https://www.theguardian.com/world/2020/apr/10/mafia-distributes-food-to-italys-struggling-residents


A.I. Lebih Membahayakan Planet Berbanding Kereta

Melatih A.I. (artificial intelligence) memerlukan proses tenaga yang banyak. Anggaran terbaru mendapati bahawa jejak karbon daripada melatih A.I. tunggal mencecah sebanyak 284 tan setara karbon dioksida – lima kali lebih banyak daripada purata pelepasan karbon dioksida oleh kereta seumur hidupnya.

Emma Strubell dari University of Massachusetts Amberst mendapati penggunaan tenaga amat diperlukan dalam melatih empat rangkaian neural yang besar – sejenis A.I. yang memproses bahasa. A.I. pemprosesan bahasa telah menjadi teras dalam algoritma Google Translate, termasuklah penjana teks OpenAI’s GPT-2 – mampu menjana berita palsu yang meyakinkan apabila diberikan beberapa baris ayat.

A.I. dilatih melalui deep learning yang melibatkan pemprosesan maklumat dalam jumlah yang besar. “Untuk belajar sesuatu yang rumit seperti bahasa, modelnya perlu besar.” – kata Strubell Kaedah biasa yang diajar kepada A.I. adalah dengan memberikannya berbilion artikel supaya A.I. dapat belajar memahami setiap perkataan dan bagaimana setiap ayat dalam artikel itu ditulis. Proses neural architecture search (NAS) yang diproses oleh A.I. memerlukan tenaga dan masa yang sangat banyak.Walau bagaimanapun, firma teknologi yang besar seperti Google mempunyai perjanjian jangka masa panjang untuk mengurangkan penyebaran karbon yang melibatkan latihan A.I. Mereka juga telah melabur dalam melatih A.I menggunakan tenaga boleh baharu (renewable energy) iaitu tenaga solar.

RUJUKAN: i.    https://www.newscientist.com/article/2205779-creating-an-ai-can-be-five-times-worse-for-the-planet-than-a-car/ ii.    New Scientist Issue 3234 agress to indemnify New Scientist LtD and New Scientiest against any claim arising from incorrect or misleading translation.


Titik Nemo: Kawasan Lautan Paling Sunyi

Minggu lalu, aku bersama seorang sahabat masuk ke sebuah kawasan hutan untuk keluar dari suasana hiruk pikuk bandar konkrit Kuala Lumpur.

Kawasan tersebut boleh dikatakan masih ‘dara’ dan hanya mempunyai kesan yang minima dari aktiviti manusia. Di dalam hutan itu, terdapat beberapa buah binaan bangunan dari zaman 1920an. Berdasarkan rupa bentuknya yang usang, menjadi tanda bahawa ia telah lama ditinggalkan.

Keadaan dan suasana hutan yang kami berdua masuk itu sangat tenang dan damai serta tanpa sebarang bentuk pencemaran bunyi. Kami berdua cuma dapat mendengarkan air sungai yang mengalir, burung-burung yang kadangkala berkicauan, ranting dan dahan pokok serta buah-buahan yang gugur ke lantai hutan.

Perkara ini membuatkan aku tertanya, ada tak kawasan kosong, sunyi dan terpencil seperti ini di lautan? Namun bila difikirkan semula, sudah tentulah wujud tempat sebegini di lautan yang luas dan meliputi lebih daripada 70% permukaan planet bumi. Dan salah satu daripada lokasi terpencil itu, adalah satu kawasan yang dikenali oleh komuniti saintifik sebagai..

“Oceanic Pole of Inaccessibility” atau Point Nemo.

Bagaimana ia mendapat nama?

Oleh kerana nama rasminya yakni “Oceanic Pole of Inaccessibility” itu agak panjang, kawasan ini lebih dikenali umum dan digelar sebagai Point Nemo, atau Titik Nemo dalam Bahasa Melayu.

Nama tersebut diberikan bersempena nama watak seorang pelaut iaitu Kapten Nemo, di dalam sebuah novel fiksyen Jules Verne, yang berjudul “20,000 Leagues Under The Sea”.

Yang menariknya, perkataan Nemo itu sendiri di dalam bahasa Latin bermaksud “tiada-siapa”, nama yang sangat sesuai untuk satu lokasi yang sangat terpencil dan jarang dilalui oleh kapal-kapal laut.

Lokasi Titik Nemo ini terletak 2681 kilometer jauhnya dari sebarang bentuk daratan yang terdekat seperti berikut;

– Di bahagian utara adalah Pulau Ducie, yang merupakan salah satu daripada gugusan Pulau Pitcairn. Terletak 2681 kilometer jauh dari pusat Titik Nemo.

– Di bahagian timur laut, adalah Pulau Motu Noi. Ia adaalah salah satu daripada gugusan Pulau Easter, yang juga terletak 2681 kilometer jauh dari pusat Titik Nemo.

– Manakala di bahagian selatan, adalah Pulau Maher. Sebuah pulau yang berada di luar persisiran pantai benua berais Antartika, 2694 kilometer jauh dari pusat Titik Nemo.

– Di bahagian barat adalah negara New Zealand yang terletak 4795 kilometer jauh, manakala negara dari arah timur pula adalah Chile, yang terletak 4223 kilometer jauhnya dari pusat Titik Nemo.

Selain daripada faktor kedudukannya yang jauh dari daratan, kedalaman atau dasar Titik Nemo ini berada pada paras 4000 meter dari permukaan laut, melebihi purata kedalaman lautan di bumi yakni 3688 meter. Kecuali, beberapa kawasan lautan ‘istimewa’ seperti di Jurang Mariana yang berkedalaman 10,911 meter.

Kalau anda mahu pergi menjelajah ke Titik Nemo; kordinatnya: 48°52.6′S 123°23.6′W

Jangan lupa buat Vlog ya?

Siapa yang menemui Titik Nemo ini?

Sejak sekian lama, pakar-pakar dari seluruh dunia telah mula membahaskan dan mencuba untuk menjawab satu persoalan berkenaan geografi lautan iaitu, “Di mana letaknya titik tengah lautan bumi?”.

Dan disebabkan oleh kekangan yang wujud dari segi peralatan berteknologi tinggi pada waktu itu, persoalan tersebut bagaimanapun tidak terjawab dan menjadi sebuah misteri buat sekian lamanya.

Namun pada tahun 1992, titik paling tengah dan terpencil di lautan atau “Oceanic Pole of Inaccessibility” ini akhirnya berjaya ditemukan dan ditentukan lokasinya oleh Hrvoje Lukatela, seorang jurutera dari negara Croatia.

Yang menariknya, penemuan tersebut dibuat beliau bukanlah melalui cara ekspedisi dengan menaiki kapal, atau mengira jarak (pusat Titik Nemo) dari pulau terdekat menggunakan sebatang pembaris.

Tetapi, ia dibuat melalui pengiraan perisian komputer yang maju dan berteknologi tinggi, dengan mengambil kira bentuk planet bumi untuk ketepatan yang jitu.

Lebih Hampir Kedudukannya Dengan Angkasawan?!

Titik Nemo yang lokasinya sangat jauh dari mana-mana daratan atau peradaban manusia, membuatkan manusia yang berada paling hampir dengannya, adalah angkasawan yang berada di dalam Stesyen Angkasa yang melintas kawasan ini ketika sedang mengorbit bumi.

Ini kerana, Stesyen Angkasa Antarabangsa atau International Space Station (ISS) itu mengorbit bumi pada ketinggian maksimum 416 kilometer. Sedangkan, daratan yang paling hampir dengan Titik Nemo adalah Pulau Ducie (2681 km).

Kebanyakan daripada agensi angkasa menggelar Titik Nemo dan kawasan yang berhampiran dan sama waktu dengannya, sebagai sebuah “Kawasan Tidak Berpenghuni Lautan Pasifik Selatan”. Oleh kerana, kawasan ini terpencil dan tidak dihuni manusia, serta ia tidak menjadi sebuah laluan perkapalan yang sibuk.

Selain itu, anda juga perlu tahu bahawa pelbagai agensi angkasa seluruh dunia sudah sangat mengenali Titik Nemo. Oleh kerana, tempat ini telah lama menjadi ‘pusat pelupusan sampah’ atau ‘perkuburan kapal angkasa’ bagi agensi-agensi angkasa, terutamanya bagi agensi angkasa Jepun, Rusia, Eropah dan NASA (Amerika Syarikat).

Bagaimana Agensi Angkasa Melupuskan Satelit, Kapal dan Stesyen Angkasa?

Seperti mesin-mesin yang lain, satelit, kapal dan stesyen angkasa juga mempunyai jangka hayatnya yang tertentu, serta tidak berkemampuan untuk berfungsi selama-lamanya. Sama ada tugasnya untuk mengambil data cuaca, mengukur kuantiti gas rumah hijau dalam atmosfera, atau mengkaji serta memerhatikan bintang dan planet yang terletak jutaan kilometer dari bumi.

Jadi apakah yang terjadi kepada satelit, kapal dan stesyen angkasa yang sudah ‘sampai usianya’ ini?

Terdapat dua cara yang berbeza untuk melupuskan dan membuang mesin-mesin berteknologi tinggi ini berdasarkan lokasi atau di mana ia berada dan ia adalah seperti berikut:

1. Bagi satelit, kapal dan stesyen angkasa yang kedudukannya berada hampir dengan bumi, para jurutera agensi angkasa akan terlebih dahulu menentukan lokasi (di bumi) di mana ia hendak dilupuskan terlebih dahulu. Kemudian, baki bahanapi yang terkandung di dalam tangkinya akan digunakan untuk menghidupkan roket balas, bagi mendapatkan kuasa tujahan berlawanan demi untuk memperlahankan kelajuan. Setelah ia tiba di kedudukan yang dan kelajuan yang telah ditetapkan, ia akan turun sendirinya dari orbit dan mula masuk ke dalam atmosfera bumi.

2. Manakala bagi satelit, kapal dan stesyen angkasa yang kedudukannya jauh dengan bumi, ia memerlukan bahan api yang lebih banyak untuk membawanya turun dari orbit dan memasuki atmosfera bumi. Justeru, penyelesaian yang lebih praktikal dan menjimatkan kos adalah dengan menghantarnya lebih jauh dari bumi ke angkasa lepas. Namun disebabkan perkara ini juga lah, terdapat pembentukan yang dikenali sebagai ‘serpihan sampah angkasa’ (space debris) yang sedang mengelilingi bumi pada saat ini. Walau bagaimanapun, NASA dan pelbagai agensi angkasa kini sedang giat menjejak serpihan yang cukup besar untuk dikesan, dan akan memulakan operasi pembersihan dalam masa terdekat.

Perkuburan Mesin Angkasa

Seperti yang telah dinyatakan di atas, satelit, kapal dan stesyen angkasa yang kedudukannya hampir dengan bumi, akan diperlahankan kelajuan, seterusnya turun dengan sendiri dari orbit dan memasuki atmosfera bumi. Dan kedudukan yang telah ditentukan oleh jurutera untuk mesin-mesin ini turun sebenarnya adalah di Titik Nemo.

Titik Nemo telah menjadi satu kawasan di mana ratusan daripada kapal angkasa yang telah dinonaktifkan (decommisioned), ‘dikuburkan’ di sana. Dari sekecil-kecil satelit, sehingga ke kapal kargo angkasa dan Stesyen Angkasa yang sangat besar saiznya.

Sejak dari awal penggunaan Titik Nemo sebagai sebuah lokasi ‘perkuburan angkasa’ dan pada tahun 1971, dianggarkan bahawa, lebih daripada 260 sisa angkasa terdiri daripada pelbagai saiz, telah dibuang di sana.

Setakat ini, sisa angkasa terbesar yang telah disemadikan di Titik Nemo adalah sebuah Stesyen Angkasa yang diberi nama “Mir”, milik Rusia. Stesyen angkasa seberat 129 tan itu telah dinonaktifkan pada tahun 2001. Dan dikhabarkan bahawa, pada masa akan datang, Stesyen Angkasa Antarabangsa atau ISS seberat 240 tan yang masih lagi digunakan pada saat ini, juga bakal disemadikan di Titik Nemo apabila ia dijadualkan untuk dinonaktifkan pada tahun 2024.

“Eh kejap, bukan ke filem tunjuk kalau kapal angkasa masuk atmosfera, ia boleh terbakar menjadi debu-debu berterbangan dibantu oleh angin bayu bertiup lembut di tepi pantai?”

Betul telahan kau tu. Satelit, kapal, stesyen angkasa mahupun asteroid atau meteor, akan terbakar apabila memasuki atmosfera bumi, seperti di dalam filem “Armageddon” dan “Kimi No Nawa” menjadi satu ‘pertunjukan bunga api’. Dan sebahagian besar daripada komponen sebuah mesin yang menjadi bukti kepada penjelajahan angkasa oleh tamadun manusia ini, tidak mempunyai struktur yang mampu untuk bertahan 100%, atau dalam bahasa mudahnya, seketul tu elok je jatuh ke bumi dari angkasa.

Namun begitu, terdapat beberapa komponen yang mampu untuk bertahan daripada suhu tinggi yang terhasil akibat kemasukan semula ke atmosfera (“re-entry”), dan ia adalah tangki bahan api dan pod bertekanan tinggi yang kebanyakannya diperbuat daripada aloi titanium atau besi gred tinggi yang menjadi sebahagian daripada sistem bahan api itu sendiri. Sudah tentu la kan saintis kena buat bahagian penting dan mengandungi bahan mudah terbakar ni kalis suhu tinggi.

“Tapi kan, apa jadi pada satelit, kapal dan stesyen angkasa serta komponen-komponen yang jatuh ke dasar laut ni? Tak menjejaskan hidupan laut ke?”

Bagus kau mempunyai pemikiran cintakan alam macam ni. Tapi jangan risau, kerana menurut saintis dan pakar-pakar yang terlibat, ia tak membahayakan hidupan laut pun. Kerana, seperti kapal-kapal lain yang karam di lautan, ia menjadi sebuah tukun atau habitat baru untuk hidupan laut yang berada di dasar. KECUALI, kalau ada sisa bahan api yang bocor dari tangki seterusnya mencemarkan kawasan tersebut.

Berikut adalah beberapa satelit, kapal, stesyen angkasa dan komponen-komponen yang telah dilupuskan di Titik Nemo:

– Roket Space-X– Kapal kargo Agensi Angkasa Eropah (E.S.A). Termasuk ATV Jules Verne– Kapal kargo angkasa HTV Jepun– 140 buah kapal kargo angkasa Rusia– Stesyen Angkasa “Salyut” Rusia– Stesyen Angkasa “Mir” Rusia

Bunyi Kentut atau Perut Godzilla?!

Pada tahun 1997, ahli oseanografi dan para pengkaji di dalam bidang berkaitan sedang mengkaji aktiviti gunung berapi dan gempa bumi bawah laut yang terletak di bahagian selatan Lautan Pasifik.

Dan pada suatu hari, mereka berjaya merakam satu bunyian aneh lagi pelik yang juga sangat kuat, datangnya dari bawah laut. Ia juga lebih kuat berbanding bunyi yang dihasilkan oleh haiwan terbesar pernah wujud di bumi, yakni Paus Biru atau nama saintifiknya, Balaenoptera musculus.

Bunyian tersebut berjaya dirakamkan menggunakan hidrofon atau mikrofon bawah laut yang telah ditempatkan di beberapa lokasi strategik sepanjang 3,219 kilometer merentasi Lautan Pasifik.

Seterusnya, insiden ini bukannya berlaku sekali sahaja. Turut dilaporkan bahawa, terdapat beberapa bunyian yang telah direkodkan yang mana gelombangnya sangat mirip antara satu sama lain. Dan ini adalah satu perkara yang tidak pernah dialami dan direkodkan saintis sebelum ini.

Sejak dari kejadian itu, saintis menggelar bunyian tersebut sebagai “The Bloop”. Walau bagaimanapun, penemuan ini mencetus satu persoalan yang baru. Iaitu, “Apakah punca atau mungkin ‘haiwan’ yang menghasilkan bunyian ini?” Pasukan pengkaji dari National Oceanic Atmospheric Administration (NOAA), khususnya saintis yang bertugas di Pacific Marine Environmental Laboratory (PMEL), sangat berhasrat untuk menentukannya.

Namun dengan 95% daripada lautan itu masih lagi tidak diterokai oleh manusia, penemuan ini telah mencetus pelbagai teori dan spekulasi. Misalnya, ada yang berkata “The Bloop” itu terhasil disebabkan oleh latihan rahsia tentera yang bertempat di bawah laut.

Malah, ada juga yang beranggapan bahawa, bunyian tersebut dihasilkan oleh haiwan gergasi dari mitos atau fiksyen contohnya “Leviathan” Si penjaga Atlantis, “Kraken” Si sotong gergasi, dan “Cthulhu” Si makhluk gergasi lautan dari novel seram fiksyen “The Call of Cthulhu” oleh Howard Phillips Lovecraft.

Tahun demi tahun berlalu, misteri yang menyelubungi punca bunyi “The Bloop” itu tidak dapat diselesaikan. Namun saintis terus menggiatkan lagi usaha mereka dalam kajian tentang gunung berapi dan gempa bumi bawah laut dengan menempatkan lebih banyak hidrofon. Dan kali ini, hidrofon tersebut ditempatkan lebih hampir dengan benua berais Antartika.

Usaha mereka itu akhirnya tanpa sengaja membuahkan hasil pada tahun 2005, setelah berupaya untuk menentukan punca bunyian “The Bloop”. Dan ia sebenarnya berpunca daripada gempa ais (icequake), atau dalam erti kata lain, bunyian yang terhasil akibat aisberg yang sangat besar meretak dan terpisah daripada glasier Antartika.

Untuk pengetahuan kau, apabila aisberg tersebut meretak, ia menghasilkan satu bunyian yang kuat dan berfrekuensi rendah. Dengan fenomena pemanasan global, yang mencatatkan peningkatan suhu saban tahun, lebih banyak bunyian seumpama “The Bloop” telah direkodkan akibat ais meretak, terpisah dan akhirnya mencair di lautan.

Jadi, sekiranya Titik Nemo yang terpencil ini bukan menjadi kediaman raksasa gergasi di dalam mitos, organisma atau haiwan apakah yang dapat ditemui di sana? Menurut seorang ahli oseanografi yang dikenali dengan nama Steven D’Hondt, dari Universiti Rhode Island, tidak banyak hidupan yang dapat ditemui di sana.

Mengapa Tidak Banyak Hidupan Di Titik Nemo?

Ini kerana Titik Nemo terletak di dalam satu pusaran yang dikenali sebagai “South Pacific Gyre”. Di dalam bidang oseanografi, “gyre” itu merujuk kepada satu sistem besar arus lautan.

Sistem Arus Lautan Pasifik Selatan ini bergerak dari timur – barat dari benua Amerika Selatan sehingga ke Australia, kemudian ke arah utara sehingga ke garisan khatulistiwa. Dan dari khatulistiwa, menuju ke selatan untuk bertemu dengan Arus Lilitan Antartik yang kuat.

Walaupun Titik Nemo berada di dalam satu pusaran arus lautan yang kuat, perairan yang berada di dalam pusaran ini bagaimanapun stabil. Dengan suhu permukaannya berada pada paras 5.8 darjah Celsius, menurut data yang didapatkan dari satelit NASA.

Walau bagaimanapun, pusaran arus lautan yang kuat ini juga bertindak menghalang air laut yang sejuk dan diperkaya dengan nutrien dari luar pusaran memasuki kawasan ini. Selain itu, disebabkan kawasannya yang terpencil dan jauh dari daratan, tiupan angin tidak cukup kuat untuk membawa bahan organik atau nutrien dengan banyak melalui udara.

Sehubungan itu, sumber makanan tidak mencukupi untuk menampung keperluan haiwan dan organisma sekiranya haiwan-haiwan ini menetap di Titik Nemo. Dan sekiranya tiada haiwan yang berada hampir dengan permukaan laut, sudah tentu tiada haiwan di kawasan lautan berkedalaman 4000 meter tersebut.

Masih ingat artikel aku yang bertajuk “5 Zon Lautan”? Prinsip sumber makanan dari artikel itu boleh diaplikasikan di sini. Ini kerana, haiwan-haiwan yang berada di laut dalam, bergantung harap kepada cebisan dan sisa organik yang jatuh dari kawasan berada hampir dengan permukaan sebagai sumber makanan. Jadi, seperti perkara-perkara yang telah dinyatakan, saintis mengenali kawasan Titik Nemo sebagai satu kawasan yang kurang aktif dari segi biologi, berbanding kawasan lautan lain.

TETAPI…

Masih ada kawasan-kawasan ‘istimewa’ berhampiran Titik Nemo di mana hidupan itu dapat meneruskan kelangsungan hidupnya di sebalik kekangan sumber makanan yang dihadapi. Ini kerana, Titik Nemo terletak berhampiran bahagian paling selatan “East Pacific Rise”, yakni satu garisan lembah dan gunung berapi dasar laut yang menjangkau sehingga ke Selat California.

Garisan tersebut menandakan sempadan antara plat tektonik Pasifik dan plat tektonik Nazca yang senantiasa mengalami pergerakan dan terpisah sedikit demi sedikit dengan masa. Disebabkan pemisahan plat tektonik itu juga, magma dari perut bumi dapat memenuhi ruang di antara kedua-dua plat tektonik tersebut, menjurus kepada pembentukan bolong hidrotermal yang memuntahkan air yang diperkaya dengan mineral dan juga sangat panas.

Kawasan yang ekstrem ini berada di dasar laut, namun bakteria berkemampuan untuk hidup dan berkembang biak dengan jayanya di persekitaran tersebut, dari sumber tenaga yang didapatkan dari bahan kimia atau mineral dilepaskan oleh bolong hidrotermal tersebut. Bakteria ini seterusnya memberi manfaat, atau dalam erti kata lain, menjadi sumber makanan kepada haiwan yang lebih besar misalnya “Ketam Yeti”, yang pertama kali ditemukan pada tahun 2005. Dinamakan Yeti berdasarkan fizikalnya yang berbulu dan berwarna putih.

Pada aku lah kan, pasti ada lagi hidupan-hidupan aneh yang masih lagi menanti untuk ditemui menetap di dasar laut Titik Nemo. Namun disebabkan ia terlalu terpencil dan sukar untuk diakses, membuatkan sebarang ekspedisi penjelajahan dan kajian itu memakan kos yang sangat tinggi.

Dan selain daripada aktiviti perlumbaan kapal layar dianjurkan pada setiap tahun, yang melalui Titik Nemo, tidak banyak ‘pelawat’ yang berkesempatan untuk ‘melawat’ satu kawasan yang jauh dari peradaban manusia

Malangnya..

Kawasan yang jauh dari manusia seperti di Titik Nemo juga tidak asing dari sampah sarap. Dilaporkan bahawa terdapat satu pengumpulan sampah yang sangat besar terkandung di dalam Pusaran Arus Pasifik Selatan.

Majoriti isi kandungan ‘pulau sampah’ itu terdiri daripada sisa plastik seperti polistrin, tali pancing dan sebagainya. Dan disebabkan sistem pusaran arus laut itu juga, sampah-sampah ini terperangkap.

Kebimbangan mengenainya mula timbul apabila seorang ahli biologi mengutarakan pendapat beliau dengan berkata bahawa, sampah-sampah itu bakal menjejaskan keseimbangan ekosistem sedia ada dengan membiarkan beberapa spesies haiwan untuk beradaptasi, manakala spesies yang tidak dapat beradaptasi akan terjejas dan mati.

Jika kawasan yang terpencil seperti ini pun tidak terlepas dari kerosakan yang disebabkan oleh tangan-tangan manusia, apa lagi harapan yang tinggal untuk dunia keseluruhannya?

RUJUKAN:

National Oceanic Atmospheric
Administration (NOAA).

Pacific Marine Environmental Laboratory
(PMEL)


Nasionalisme China Dalam Filem ‘Ip Man’

Baru-baru ini, Donnie Yen mengumumkan bahawa ‘Ip Man 4’ akan mula difilemkan pada tahun 2018. Ingatkan lepas isteri Ip Man meninggal dunia cerita ‘Ip Man’ ni dah berakhir, rupanya ada sambungan lagi. Nilai komersil ‘Ip Man’ bakal menjadikan ia sebagai francais seperti ‘X-Men’.

Untuk memahami pandangan dunia (‘worldview’) sesebuah masyarakat atau negara, kita boleh memerhati budaya popularnya, seperti filem. ‘Ip Man’ adalah filem yang dihasilkan oleh penerbit pro-Beijing dan dibintangi oleh pelakon yang pro-Beijing, sasaran penontonnya juga rakyat China di bawah kawalan Beijing. Jadi, ada banyak kenyataan politik dan mesej tersembunyi dalam ‘Ip Man’ yang dapat membantu kita memahami psikologi masyarakat China, yang telah mempengaruhi tindak-tanduk China dalam politik antarabangsa.

Titik jualan (‘selling point’) filem ‘Ip Man’ bukanlah kungfu ‘Wing Chun’. Anda mungkin tidak dapat membezakan Wing Chun daripada jenis-jenis kungfu yang lain, tetapi anda mesti ingat babak Ip Man membelasah 10 ahli Karate serentak. Titik jualan filem ini ialah ‘orang yang dibelasah oleh Ip Man’. Dari situ kita boleh mentafsir mesej yang hendak disampaikan oleh penerbit filem.

Kemuncak cerita ‘Ip Man 1’ (2008) ialah babak pertarungan di antara Ip Man dan jeneral Jepun bernama Miura. Sebelum Ip Man naik ke pentas, ada monolog dalaman Ip Man yang mengatakan ‘beza antara orang China dan orang Jepun ialah orang China tidak sesekali menggunakan kekerasan untuk menindas orang lain.’ Ayat ini bertujuan untuk menonjolkan keunggulan moral (‘moral superiority’) China berbanding Jepun.

Selepas Ip Man menewaskan Miura, Ip Man tidak membunuh Miura yang pernah membunuh kawan baiknya. Ip Man menggengam tumbukan supaya tidak mencederakan Miura, dan membiarkan Miura jatuh dengan sendiri dalam malu kekalahan (‘humiliation in defeat’). Babak simbolik ini juga adalah untuk menampilkan ketinggian moral Ip Man yang mewakili moral tamadun China. Tindakan Ip Man seolah-olah telah menghidupkan prinsip Konfusianisme bernama ‘yide baoyuan’ (以德报怨) iaitu ‘membalas kejahatan dengan kebaikan’.

Cerita ‘Ip Man 2’ (2010) beralih ke Hong Kong semasa 1950-an. Gambaran tentang Hong Kong pada ketika itu ialah sebuah jajahan British di mana orang Cina hanya warga kelas kedua, yang dieksploitasi oleh polis Mat Saleh korup seperti Superintendent Wallace. Kali ini Ip Man melawan peninju British bernama Taylor Milos atau ‘Twister’, seorang Mat Saleh bongkak yang menghina maruah orang Cina lebih melampau berbanding orang Jepun dalam ‘Ip Man 1’. Jeneral Miura sekurang-kurangnya mempunyai sedikit hormat terhadap kungfu Cina, sementara Twister merendah-rendahkan dan mempersenda budaya Cina, dari kungfu hingga ke amalan membakar colok.

Ip Man berada di ambang kekalahan setelah menerima sedas tumbukan Twister yang kuat, namun Ip Man mampu membangun semula kerana dalam otaknya terlintas kata-kata Master Hung yang berbunyi ‘jangan membiarkan kwai lou (鬼佬 atau ‘hantu’ – merujuk kepada Mat Saleh) memandang rendah terhadap kami!’ Sekali lagi, Ip Man menunjukkan keunggulan moral dengan tidak membunuh lawannya, walaupun Twister pernah membunuh Master Hung. Perlawanan antara Ip Man dan Twister digambarkan sebagai perlawanan antara budaya Timur dan Barat, dan Timur telah mengatasi Barat pada akhir perlawanan.

Dalam ‘Ip Man 3’ (2016), pengarah filem (Wilson Yip) mendapat lebih banyak autonomi dari penerbit (Raymond Wong), jadi Yip cuba melebihkan unsur-unsur artistik berbanding komersil. Babak Ip Man berkungfu telah dikurangkan, digantikan dengan cerita Ip Man menemani isterinya yang menghidap kanser. Perlawanan akhir dalam cerita pula adalah antara 2 orang Cina. Ini menyebabkan ramai menyatakan perasaan kecewa terhadap ‘Ip Man 3’. Dalamnya tiada watak statik wira (‘hero’) dan penjahat (‘villain’) yang dapat dimuatkan ke dalam kerangka pemikiran penonton China. Dan paling penting sekali, tiada watak ‘orang asing jahat’ yang memenuhi imaginasi penonton. Watak Mike Tyson adalah ketua kongsi gelap, bukan wakil kuasa asing, malah Ip Man pun tidak mampu mengalahkan Tyson.

Jepun dan British diberi watak jahat dalam ‘Ip Man 1’ dan ‘Ip Man 2’ kerana mereka mempunyai tempat khas dalam memori sejarah orang China. Dalam memori orang China, zaman bergelora China pada era moden selalu dikaitkan dengan pencerobohan British pada tahun 1839-1842 yang mencetuskan Perang Candu, dan kemudian pencerobohan Jepun pada tahun 1937-1945. Perang Candu menyebabkan China kehilangan Hong Kong, manakala kekejaman Jepun terhadap orang China masih tidak dapat dilupakan oleh generasi tua mahupun muda China.

Memori terhadap British dan Jepun ini telah dimanfaatkan dengan baik oleh pihak penguasa. Sejak tahun 1990, kerajaan China telah menggunakan pendidikan sejarah sebagai alat untuk mendamaikan sentimen pro-demokrasi. Mereka memperkenalkan konsep Abad Penghinaan (百年国耻 / ‘Century of Humiliation’) yang menyifatkan pencerobohan British pada tahun 1839 sebagai titik permulaan bangsa China ‘dihina’ dan ‘dibuli’ oleh kuasa asing, dan penghinaan itu ditamatkan pada tahun 1949 dengan kemunculan komunis (CCP) sebagai peneraju ‘China Baru’. Menurut naratif ini, hanya CCP sahaja yang mampu melindungi China daripada penghinaan dan pembulian ‘hantu asing’ (鬼子 atau ‘guizi’). Dan hanya sistem satu parti di bawah CCP, bukannya demokrasi, akan membimbing China ke arah ‘kebangkitan semula’ (‘Great Rejuvenation’).

Inilah nasionalisme yang cuba disuapkan oleh CCP kepada rakyat. Untuk menjayakan nasionalisme ini, orang China memerlukan ‘punching bag’ seperti Jepun. Kemunculan Shinzo Abe (yang sangat menepati imej ‘imperialis Jepun’ dalam imaginasi orang China) boleh dikatakan hadiah terbaik buat penguasa CCP. Tuntutan bertindih antara China dan Jepun ke atas Pulau Diaoyutai atau Senkaku selain mempunyai nilai strategik, ia juga mempunyai nilai simbolik. China tidak akan sesekali berkompromi dalam isu yang melibatkan Jepun, kalau tidak, ia akan kelihatan lemah dan naratif ‘hanya CCP yang mampu menyelamat dan melindung China’ tidak lagi berkesan. Saban kali berlaku krisis seperti krisis THAAD, CCP juga memanipulasi perasaan ketidakselamatan (‘insecurity’) rakyat China dengan menggambarkan semua konflik antarabangsa sebagai konspirasi ‘hantu asing’.

Nasionalisme seperti ini ada sisi positif dan negatifnya. Yang positifnya, ia mendorong rakyat untuk memajukan negara dan bangsa supaya dapat mengatasi musuh bayangan (Jepun dan Barat), sama seperti perasaan ‘han’ bangsa Korea. Yang negatifnya, ia memanjangkan permusuhan yang tidak perlu (‘unnecessary’). Yang ironinya, muzik tema ‘Ip Man’ adalah gubahan komposer Jepun bernama Kenji Kawai.

‘Hantu’ jenis apakah yang akan dibelasah Master Ip dalam ‘Ip Man 4’?

Bacaan lanjut:

Zheng Wang. (2014). Never Forget National Humiliation: Historical Memory in Chinese Politics and Foreign Relations


Kapten Hassan: Inspirasi Watak Sarjan Hassan P Ramlee

Bagi yang pernah menonton filem Sarjan Hassan, pasti sedia maklum ia berkisar tentang perjuangan membebaskan negara dari ancaman penjajahan. Filem yang menampilkan Allahyarham Tan Sri P. Ramlee, Allahyarham Tan Sri Jins Shamsuddin dan Allahyarham Salleh Kamil ini menunjukkan perjuangan Sarjan Hassan berjuang membebaskan negara dari ancaman penjajah Jepun. Walaupun kisah ini diadaptasi dari kisah sebenar seorang tokoh hebat bernama Kapten Hassan Othman, ia hanya sekelumit dari kisah sebenarnya yang berjuang menentang ancaman k0mun1s semasa darurat. Rekod peribadi Kapten Hassan ialah menghabiskan nyawa lebih 54 orang pengganas bintang tiga.

Hassan merupakan anak jati Kampung Pantai, Seremban, Negeri Sembilan dan dilahirkan pada 15 Februari 1927. Anak ketiga daripada lima adik-beradik, beliau banyak menuntut ilmu agama daripadanya bapanya yang juga seorang guru agama. Semasa beliau mencecah usia 17 tahun, Kapten Hassan mendirikan rumahtangga dengan kekasih hatinya dari kampung sama, Siti Zabedah Ali. Namun, kebahagiaan mereka tidak bertahan lama apabila keluarganya dibunuh pengg4n4s k0mun1s. Menurut cucunya, Mohd Ariffin Abd Karim, 40, datuknya itu hanya menjalankan kerja kampung biasa tetapi pada masa sama turut menentang k0mun1s secara senyap-senyap. Tambahnya, “Bagaimanapun, apabila pihak k0mun1s tahu mengenainya, mereka mencari keluarga arwah dan membunuh isterinya yang sarat mengandung, ibu mentua dan anak saudara seterusnya rumah mereka turut dibakar.”

Sementara
anaknya, Noor Mazni, 58, menceritakan sebelum menyertai tentera, Kapten Hassan
sanggup mengayuh basikal berbatu-batu semata-mata untuk memenuhi dadanya dengan
ilmu persilatan. Ilmu ini dipelajari sebagai bekalan dan membolehkannya
membalas dendam terhadap pengg4n4s k0mun1s. Tambahnya, bapanya bermula sebagai
rekrut pada tahun 1946, bapanya ditugaskan di Batalion Pertama Askar Melayu
Sungai Petani setelah tamat latihan di Depoh Port Dickson dan kemudian
berpindah di Keroh, Baling, Gerik dan Tapah.

Sebaik
menamatkan latihan rekrut pada 10 Jun 1947, beliau menyertai Batalion Pertama
Rejimen Askar Melayu dan dilantik menjadi Lans Koperal pada 28 April 1948
sebelum bertukar ke Batalion Keempat rejimen itu pada 1 Disember 1949 dan
dinaikkan pangkat kepada Koperal pada 24 Oktober 1950. Kesungguhan beliau yang
tinggi dalam menjalankan tugas yang diamanahkannya membolehkan Kapten Hassan
dinaikkan pangkat kepada Sarjan mulai 1 September 1952 dan terus mencurahkan
bakti kepada Batalion Keempat yang berpangkalan di Mentakab, Pahang.

Kompeninya
ditugaskan beroperasi di kawasan Triang, Pahang, bermula pada 16 November 1953
dengan beliau dilantik mengetuai pasukan rondaan mengandungi sembilan anggota
selepas menerima arahan daripada Pegawai Memerintah. Satu daripada kisah
keberaniannya yang tidak terdapat dalam buku sejarah ialah semasa diarahkan
mengetuai pasukannya menyiasat bunyi tembakan yang didengar dari arah barat
daya satu kawasan hutan di Triang. Selepas sejam meninggalkan pangkalan,
peninjau kumpulan peronda mendengar bunyi pokok ditebang. Ini menyebabkan
beliau mengarahkan pasukannya merangkak ke hadapan dalam barisan menghala ke
arah bunyi potongan pokok berkenaan.

Dalam
jarak kira-kira 150 meter dari bunyi potongan itu, Hassan menghentikan
pergerakan anggota peronda dan memerintahkan seorang pegawai tidak bertauliah
dalam platunnya membentuk satu kedudukan serang hendap. Beliau membawa seorang
anggota berpangkat prebet mengikuti di sebelah kanan sasaran bagi membuat
tinjauan di kawasan berkenaan dan mendapati beberapa pengganas k0mun1s sedang
sibuk mendirikan khemah. Ini memberi peluang kepadanya untuk menyerang pasukan
tersebut bersama prebet berkenaan dari arah strategik. Serangan mengejut pasti
membolehkan pengganas Bintang Tiga itu ditahan atau ditembak mati anggota
pasukan lain jika mereka cuba melarikan diri.

Namun,
plot rancangan mereka terbongkar apabila kehadiran Hassan bersama prebet berkenaan
disedari seorang pengg4n4s yang terus mensasarkan laras senapangnya ke arah
mereka. Tetapi beliau lebih pantas melepaskan tembakan yang membunuh pengg4n4s
berkenaan.  Seorang lagi pengg4n4s turut
menerima nasib sama dengan dua rakan mereka yang menyedari apa yang berlaku
cuba melarikan diri. Namun, larian mereka tepat menuju ke arah kedudukan
kumpulan serang hendap dan ditembak mati oleh unit peronda beliau.

Peristiwa
ini menunjukkan keberanian yang tinggi yang dimiliki Hassan dalam membuat
keputusan menyerang perkhemahan pengg4n4s walaupun hanya disertai seorang
anggotanya. Kemahiran menggunakan senjata dengan baik dilihat memberi kelebihan
kepada beliau tatkala berdepan saat cemas dan kecekapan yang sama ini juga
berjaya menyelamatkan nyawa seorang anggotanya yang lain. Selain itu, peristiwa
serangan turut menunjukkan permainan muslihat yang bijak dan penguasaan
persekitaran yang elok membenarkan pasukan peronda menghapuskan pengg4n4s
k0mun1s.

Melihat
kepada semua ini, tidak hairanlah mengapa Hassan mendapat banyak pengiktirafan
sepanjang berkhidmat dalam bidang ketenteraan. Pada 30 Disember 1953, beliau
dianugerahkan pingat Military Medal yang turut disokong oleh pegawai
pemerintahnya, Leftenan Kolonel E.A. Hefford. Pengiktirafan itu diterima
apabila Ratu Elizabeth II melalui London Gazette menganugerahkan pingat
berkenaan kepada Hassan pada 12 Mac 1954. Pingat disampaikan oleh Pesuruhjaya
Tinggi British di Tanah Melayu, Sir Donald MacGillivray di King’s House, Kuala
Lumpur.

Selain
Military Medal, Hassan turut dianugerahkan pingat General Services Medal dan
Mention in Despatches oleh Kerajaan British pada tahun 1950 dan 1952 atas
keberaniannya berhadapan dengan anggota Bintang Tiga sewaktu menjalankan
operasi. Justeru sebagai menghargai kejayaan dan kecemerlangannya itu, Hassan
terpilih mengikuti latihan kadet Federation Training Wing di Port Dickson pada
10 Jun 1957 sebelum menerima tauliah sebagai pangkat Leftenan Muda Batalion Kelima
Rejimen Askar Melayu pada 7 Ogos 1957. Selain itu, beliau juga turut
dikurniakan gelaran Pingat Jasa Kebaktian (PJK) dan Ahli Mangku Negara (AMN).

Menurut Noor Mazni, bapanya juga terbabit dalam tindakan menggagalkan usaha 400 hingga 500 anggota k0mun1s di Water Fall Estate di Rawang, Selangor. Serangan mengejut ini merupakan sebahagian daripada plot k0mun1s yang cuba mensabotaj kemerdekaan negara 10 hari sebelum sambutan kemerdekaan pada 31 Ogos 1957. Tambahnya, “Ketika pemimpin negara sedang sibuk menjalankan persiapan bagi menyambut kemerdekaan, pengganas k0mun1s juga menyusun strategi di kawasan hutan di Rawang untuk menggagalkan rancangan kerajaan ketika itu. Mujur niat mereka dapat dipatahkan.”

Beliau
kemudian ditugaskan di Briged Kedua Infantri pada 4 Disember 1959 dan
menamatkan perkhidmatan sebagai Penolong Ketua Kompeni di Kompeni Lima Melayu
pada 5 Ogos 1962 selepas berkhidmat selama 16 tahun dengan menyandang pangkat
terakhir sebagai Kapten. Hasil perkongsian hidup dengan isteri keduanya, Aishah
Bujang yang berasal dari Kampung Rasah, pasangan yang berkahwin pada 20 Januari
1952 ini dikurniakan lapan cahaya mata iaitu empat lelaki dan empat perempuan. Pejuang
negara ini kembali ke rahmatullah pada 30 April 1991 akibat sakit jantung di
Hospital Besar Seremban (sekarang Hospital Tuanku Jaafar) semasa berusia 64
tahun dan dikebumikan di Makam Haji Said, Seremban.

Jadi, ramai ingin tahu bagaimana filem Sarjan Hassan ini boleh terhasil. Berdasarkan fakta yang dikongsikan rakan penulis yang juga penulis Di Sebalik Tirai Layar, Hidir Ali Razali, nama Hassan digunakan oleh pembikin filem semasa beliau berkhidmat di Port Dickson. Sebagai imbuhan kerana mengizinkan mereka menggunakan namanya, Hassan diberi sedikit imbuhan oleh pihak studio. Pada awalnya, filem ini yang menggunakan cerita Ralph Modder itu mendapat sentuhan pengarah filem Filipina, Lamberto Avellana. Tetapi selepas tertekan dengan usaha penggambaran filem, baki kerja pengarahan diselesaikan oleh P. Ramlee sambil dibantu oleh H.M Rohaizad dan Kassim Masdor. Ini termasuklah menyelitkan lagu Tunggu Sekejap yang dinyanyikan watak Hassan semasa berada di berek.

Menariknya,
ada sesetengah adegan telah diambil dari kisah sebenar beliau seperti kisah
penjual sayur bernama Ah Leng yang menjadi penyampai surat antara Hassan dengan
keluarganya. Hakikatnya menurut Mohd Ariffin, walaupun watak tersebut memang
wujud, penjual sayur itu sebenarnya seorang tali barut Bintang Tiga yang memberi
maklumat keluarganya kepada k0mun1s. Begitu juga kesukaran beliau berjumpa
keluarganya kerana rumahnya itu dikawal ketat oleh pengg4n4s k0mun1s.
Tambahnya, adegan bapa Sarjan Hassan dipukul dan ditahan k0mun1s seperti
dipaparkan dalam filem berkenaan juga berdasarkan kisah sebenar.

Yang pasti bagi seorang lagi anaknya, Mohamad Muhsin Hassan, 59, dia amat berbangga dengan perjuangan arwah bapanya dalam menjaga keselamatan negara. Sehinggakan kisah perjuangannya itu dijadikan sebagai filem Melayu terawal bercorak kenegaraan dan ditayangkan di pawagam pada Ogos 1958 iaitu sempena sambutan ulang tahun pertama kemerdekaan Tanah Melayu. Jika ada yang masih mempersoalkan sama ada watak Hassan ini benar-benar wujud, maka ambillah kata-kata Muhsin ini, “Sarjan Hassan yang digambarkan dalam filem arahan Allahyarham Tan Sri P Ramlee memang wujud, cuma dia wira tidak didendang.” Kapten Hassan Othman seharusnya diletakkan sebagai wira negara sebaris nama-nama perwira lain termasuk Tok Janggut dan Leftenan Adnan kerana merekalah wira yang menggadaikan nyawa mereka demi kebebasan tanah air yang tercinta.

RUJUKAN:

1. Ibrahim, Aida Faizlen. (2018). P. Ramlee bayar RM10,000 kepada Sarjan Hassan. Utusan Malaysia. https://www.utusan.com.my/hiburan/selebriti/p-ramlee-bayar-rm10-000-kepada-sarjan-hassan-1.738936

2.
Jalil, Mohd Amin. (2016). Sarjan Hassan buru k0mun1s kerana dendam. Malaysia
Military Power. https://www.facebook.com/MalaysiaMilitaryPower/posts/kisah-sebenar-sarjan-hassan-angka-tak-rasmi-sarjan-hassan-dah-bertanggungjawab-a/1027447083944974/

3.
Zakaria, Mohd Khidir. (2016). Sarjan Hassan wira tak didendang. Harian Metro. https://www.hmetro.com.my/node/165005

4. Che Noh, Norzamira. (2016). Dendam Sarjan Hassan. Harian Metro. https://www.hmetro.com.my/utama/2018/08/371918/dendam-sarjan-hassan

5.  Jasbindar,  Freddie Aziz . (2019). Kenali Sarjan Hassan Dalam Sejarah Malaysia. Sejarah MY.


Port Arthur: Pearl Harbour Pertama Jepun

7 Disember 1941 merupakan satu tarikh yang pasti tidak akan dilupakan oleh seluruh warga Amerika Syarikat. Ini kerana inilah tarikh yang mengejutkan Amerika akan realiti Perang Dunia Kedua (WWII) dan ancaman Jepun yang membawa kepada penyertaan mereka dalam perang tersebut. Namun tahukah anda, 37 tahun sebelum itu, Jepun sebenarnya telah membuat taktik serangan hampir sama ke atas satu lagi pesaing berkenaan pengaruh di Asia Pasifik iaitu Rusia? Taktik ini dilakukan ke atas bandar pelabuhan Port Arthur, Manchuria di mana pada ketika itu, bandar tersebut masih di bawah kawalan Rusia.

Bagaimana semua ini boleh berlaku? Kita lihat dulu pertembungan dua kuasa besar ini. Pada akhir abad ke-19, kedua-dua kuasa besar ini sudah meletakkan sasaran untuk menjadi kuasa ulung di Pasifik. Dan kedua-duanya bukan saja memfokuskan kepada Manchuria yang kaya dengan bahan mentah tetapi juga akses kepada seluruh wilayah Timur Jauh seperti China dan Semenanjung Korea. Rusia sudah menunjukkan niatnya dengan membina Landasan Keretapi Trans-Siberia yang menghubungkan Moscow dengan bandar pelabuhan Vladivostok dan memaksa China menyerahkan pelabuhan Port Arthur kepada mereka pada 1895.

Begitupun, Jepun juga tidak mahu ketinggalan dalam perlumbaan ini. 50 tahun sebelum itu, pahlawan-pahlawan samurai mengangkat pedang mereka sebagai tanda kecewa gagal menghalang kehadiran kapal-kapal perang Amerika yang berlayar ke Teluk Tokyo, sekaligus memecahkan dasar pemencilan yang diamalkan Jepun sebelum ini. Enggan membenarkan kesilapan sama berulang, dengan keazaman dan sumber yang ada, Jepun berjaya membina tentera darat dan laut yang kuat dan moden. Bukti kepada kehebatan mereka ialah kejayaan Tokyo mengalahkan China pada Perang China-Jepun Pertama yang berlaku antara 1894 hingga 1895.

Kedua-dua kuasa besar sebenarnya sudah cuba menggunakan saluran diplomatik untuk menetapkan pengaruh mereka di Asia Pasifik. Dalam satu mesyuarat pada tahun 1903, Jepun bersedia menggugurkan tuntutannya ke atas Manchuria dan membiarkan ia di bawah kawalan Rusia dengan syarat Moscow mengiktiraf pendudukan mereka di Semenanjung Korea. Namun tawaran Tokyo ditolak kerana delegasi Moscow menyifatkan Jepun seperti monyet yang cuba menandingi kuasa-kuasa Barat lain. Sekiranya Jepun mengugut untuk berperang, maka Moscow bersiap sedia menggerakkan jentera perangnya untuk menghapuskan ancaman yang didatangkan Tokyo.

Menyedari jalan damai yang dipillih bukan lagi satu pilihan, Jepun memutuskan untuk memberi satu pukulan hebat kepada Moscow dengan menyerang terlebih dahulu. Walaupun empayar Tsar Rusia dilihat tidak cekap, mereka masih mampu membina kekuatan tentera di Timur Jauh dan perkembangan ini membimbangkan Tokyo. Sasaran mereka ialah Port Arthur di mana pelabuhan tersebut menempatkan tujuh kapal perang dan enam kapal kruiser. Serangan akan dilancarkan oleh satu skuadron penyerang diketuai oleh Laksamana Heihachiro Togo di mana beliau bertindak berani menghampiri pelabuhan tersebut walaupun sedar Port Arthur dilindungi oleh unit-unit artileri yang kuat. Tindakan Togo ini kemudian ditiru oleh seorang pegawai bawahannya yang kemudian menjadi perancang serangan Pearl Harbor, Laksamana Isoroku Yamamoto.

Togo tidak mahu membahayakan kapalnya. Sebaliknya, beliau menggerakkan 10 kapal pemusnah untuk melancarkan serangan torpedo ke atas kapal-kapal Rusia yang berlabuh pada waktu malam. Dan seperti dijanjikan Tokyo, pada pukul 10.30 malam, kapal-kapal pemusnah ini bertembung dengan sebuah kapal Rusia yang segera berpatah balik untuk memberi amaran akan serangan ke atas Port Arthur. Tatkala armada tentera laut Jepun menghampiri Port Arthur, kebanyakan tentera Rusia masih dalam mood gembira kerana pada malam yang sama, mereka meraikan hari lahir isteri seorang laksamana. Selepas selesai keraian, ramai mengambil keputusan untuk tidur tetapi di sinilah semuanya berubah. Mereka dikejutkan dengan bunyi torpedo menghentam kapal mereka dan cahaya di lautan pada waktu malam. Ada menyangka itu hanyalah bunga api sebagai meraikan hari lahir isteri pegawai atasan mereka tetapi itu sebenarnya isyarat bermulanya Perang Rusia-Jepun.

Pada jam 12.30 pagi 9 Februari 1904, flotila pemusnah Jepun ini melancarkan 16 torpedo ke arah kapal-kapal Rusia. Hanya tiga saja mengenai sasaran ia merosakkan dua kapal perang iaitu Tsarevich dan Retvisan serta satu kapal kruiser, Pallada. Tiga jam selepas serangan berlaku, Tsar Nicholas II menerima deklarasi perang rasmi dari Tokyo. Jika diamati taktik berani Togo ini, objektif untuk menenggelamkan kapal-kapal Rusia dilihat tidak tercapai. Kebanyakan kapal masih utuh dan apabila mereka berlayar keluar dari Port Arthur lewat hari tersebut, mereka bertempur dengan flotila Jepun yang menyaksikan kerosakan pada kapal-kapal kedua-dua belah pihak sebelum armada Togo berundur. Namun bila kita merenung nasihat Napoleon Bonaparte iaitu moral itu tiga kali ganda lebih penting daripada bahan, apa yang dilakukan Togo sebenarnya memberi tamparan hebat kepada ego Moscow dan menyebabkan mereka sentiasa ke belakang dalam permainan perang ini. Kegagalan Rusia untuk bertindak pantas dan ketidakcekapan jeneral-jeneralnya dalam menangani strategi Jepun menyumbang kepada kekalahan mereka pada akhir perang.

Tindakan berani Togo mengejutkan Rusia dan mengagumkan dunia. Akhbar Times of London misalnya mengisytiharkan, “Tindakan berani Tentera Laut Jepun dengan operasi berani yang meletakkan namanya sebahagian daripada sejarah tentera laut.” Pengisytiharan ini bukanlah sesuatu yang menghairankan kerana tentera laut Jepun sebenarnya protege kepada Tentera Laut Diraja Britain. Dan tentera laut Britain ini juga turut bertindak berani bila berlayar ke Copenhagen pada tahun 1807 untuk menawan atau menenggelamkan kapal tentera laut Denmark. Dan pertempuran yang membawa kepada kekalahan Rusia ialah Pertempuran Selat Tsushima pada 27 Mei 1905.

Sebagai tindak balas kepada tindakan Jepun, Tsar Nicholas II menggerakkan armada tentera lautnya ke Selat Tsushima untuk melancarkan serangan balas. Kebiasaannya, mana-mana kapal boleh melalui Terusan Suez untuk menjimatkan masa perjalanan tetapi Britain enggan membenarkan armada Rusia berlayar melalui Suez. Ini memaksa armada tersebut berlayar dari Eropah ke Asia dan apabila mereka akhirnya tiba, mereka kehabisan sumber dan moral tentera dalam keadaan paling rendah. Ini disusuli pula dengan ramalan Togo yang berpangkalan di Busan melihat armada ini pasti akan berlayar ke Tsushima untuk bergabung dengan angkatan tentera laut Rusia di Vladivostok. Pertempuran Selat Tsushima ini menyaksikan Rusia tewas di tangan Jepun, sekaligus menjejaskan usahanya memutuskan talian hayat maritim yang membekalkan tentera dan bekalan diperlukan Tokyo ke Manchuria. Berikutan itu, Jepun bukan saja mengalahkan tentera darat Moscow tetapi juga berjaya menawan bandar pelabuhan Port Arthur pada Januari 1905 selepas satu kepungan berdarah ke atas pelabuhan tersebut.

Bermula dari tahun 1905 hingga 1945, dunia menyaksikan Jepun sebagai kuasa baru dinamik dan agresif di Pasifik. Kekalahan Rusia dalam Perang Rusia-Jepun ini merupakan satu detik memalukan dalam sejarah mereka dan merosakkan prestij Tsar mereka. Berikutan kekalahan ini jugalah membawa kepada kejatuhan Tsar Nicholas II dan revolusi berdarah yang membawa kepada kemunculan rejim baru di bawah pimpinan Vladimir Lenin. Ironi di sebalik kemaraan pihak Bolshevik ke puncak kekuasaan ialah laluan mereka disediakan oleh bayonet-bayonet Jepun.

Sementara di Barat pula, kuasa-kuasa ini yang menanggung malu. Mana pernah dalam sejarah kuasa-kuasa ini dikalahkan atau lebih spesifik, diserang sebegitu rupa di Port Arthur? Namun itulah alasan yang digunakan Amerika Syarikat selepas serangan Tokyo ke atas Pearl Harbor. Selepas insiden tersebut, ramai menyalahkan kegagalan Pearl Harbor menyediakan pertahanan yang baik atau kegagalan mendapatkan maklumat perisikan Jepun lebih awal. Seperti mana pihak Rusia gagal menjangka kehadiran flotila Jepun di Port Arthur, begitu juga dengan kegagalan pihak Amerika menjangka ‘tsunami’ mengejut yang dilancarkan oleh Yamamoto ke atas mereka. Jika ada yang menjangka, pasti kelasi-kelasi Rusia yang terlibat semasa serangan ke atas Port Arthur. Dan pesara-pesara ini secara serentak pasti akan mengatakan, “Kami sudah cakap!” kerana kegagalan pihak Amerika mengambil pengajaran dari insiden Port Arthur.

SUMBER

Peck, Michael. (2017). National Interest. FACT: There Was a Pearl Harbor Style Attack (Before Pearl Harbor). http://nationalinterest.org/blog/the-buzz/fact-there-was-pearl-harbor-style-attack-before-pearl-harbor-22661?page=show


Bintang Korea Dan Semangat Patriotisme Negara

14-15 Ogos adalah hari kegelapan bagi orang Jepun (hari penyerahan kalah Jepun dalam Perang Dunia Kedua), tapi ia adalah tarikh keramat bagi orang Korea.

Penyerahan kalah Jepun menandakan tamatnya penjajahan Jepun ke atas Semenanjung Korea selama 36 tahun (1910-1945). Maka 15 Ogos diingati sebagai “Gwangbokjeol” (광복절) atau “Hari Pengembalian Cahaya”.

“Gwang” (광 / 光) bermaksud cahaya, “bok” (복 / 復) bermaksud kembali dan “jeol” (절 / 節) bermaksud perayaan. Cahaya kedaulatan kembali bersinar.

Ia adalah salah satu daripada lima hari kebangsaan Korea Selatan. Empat lagi ialah Samiljeol (1 Mac), Jeheonjeol (17 Julai), Gaecheonjeol (3 Oktober) dan Hangeulnal (9 Oktober). Di Korea Utara pula, hari kebangsaan ialah hari lahir segala tok ayah keluarga Kim.

Orang Korea akan menyambut hari ini dengan mengibarkan bendera Taegukgi. Masing-masing mengambil peluang meluahkan perasaan cinta terhadap negara dan memberi penghargaan kepada tokoh-tokoh yang memperjuangkan kebebasan tanah air.

Dalam hal ini artis K-pop dan K-drama jadi teladan terbaik.

Kebanyakan seperti Kim So-hyun akan muat naik bendera Taegukgi di laman Instagram berserta ayat-ayat patriotik. Soyou daripada kumpulan Sistar dan Yesung daripada kumpulan Super Junior muat naik gambar bersejarah tentang kemerdekaan Korea. Kumpulan D.I.A. pula melawat Memorial Ahn Chang-ho, salah seorang tokoh pejuang kemerdekaan terkemuka.

Kalau oppa dan unnie kamu tak upload apa-apa bukan bermaksud mereka tidak patriotik. Song Hye-kyo misalnya akan derma buku-buku sejarah dan bahasa Korea ke negara-negara asing di setiap 15 Ogos.

Patriotisme artis-artis Korea ini merupakan salah satu faktor tarikan bagi saya.

Jom kita (termasuk artis-artis kita) sama-sama semarakkan semangat patriotisme di 31 Ogos nanti.
#애국


Tidak Ada Yang Rasis Pada Ucapan VC Universiti Malaya

“…Melayu itu pengembara lautanMelorongkan jalur sejarah zamanBegitu luas daerah sempadan…”

(Petikan sajak ‘Melayu’ oleh Usman Awang)

Memang indah petikan sajak dari Allahyarham Dato’ Usman Awang di permulaan ucapan.

Tapi kami merasa hairan apabila ucapan aluan oleh Pengerusi Jawatankuasa Penganjuran Kongres Maruah Melayu, Datuk Ir. (Dr.) Abdul Rahim Hj. Hashim ini dicop ‘rasis’ oleh makhluk-makhluk yang bertabiat pelik.

Kami sudah mendengar ucapannya: https://www.youtube.com/watch?v=E3Cwjc0XRjA

Apa yang rasisnye. Suruh Melayu bersatu, berharap Melayu maju dan terbela. Bersatu demi perpaduan bangsa dan negara. Bagus le tu.

Takkan nak suruh Melayu berpecah, galakkan Melayu mundur baru okay pulak.

Gelabah lebih je demer ni.

Apa la masalahnya orang Melayu bersatu. Makhluk yang tak suka melihat Melayu maju saja yang suka benar melihat orang Melayu menjadi lemah, berpecah dan mundur.

Dalam sejarah, memang penjajah ingin benar melihat orang Melayu menjadi lemah dan berpecah belah, miskin dan mundur. Supaya dengan mudah mereka mencengkamkan penjajahan ke atas orang Melayu tanpa banyak soal. Supaya orang Melayu lekas menjadi bodoh dan angguk-angguk geleng-geleng.

Kami nak bagitahu kepada orang Melayu ye, tak payah takut nak seru orang Melayu supaya bersatu dan maju. Seru je. Seru kuat-kuat. Tapi kalau sebab itu tiba-tiba dicop ‘rasis’, hanya satu kata: PEDULIKAN.

Ape ke hei suruh orang Melayu bersatu dan maju jadi rasis pulak. Kenot brenlah benda ni. Dia boleh seru puak dia bersatu dan maju, kita tak boleh pulak? Ape ke hei.

Lawan segala penindasan yang tak masuk dek akal ini. Bukan nak suruh berperang pun. BERSUARA. Sokong dan berdiri teguh di samping pihak Universiti Malaya yang menentang tabiat pelik mereka ini. Kena tegas benda ni. Kalau lembik, lain kali nak bercakap pasal Melayu pun dicop rasis. Sikit-sikit penganiayaan dikenakan ke atas kita. Mentang-mentang ler kita ni rileks je. Ditunjal lagi kepala kita.

Jangan biarkan elemen-elemen penjajahan cuba mengawal kita lagi. Bersatupadulah dan bergerak maju tanpa rasa takut. Wahai Melayu! Sedar dan bangunlah. Pesat dan majukan negerimu.

~ Srikandi

“كقواتن دري سجاره”


FAQ: Menjawab Setiap Persoalan/Fitnah Ke Atas Kempen Beli Barang Bumiputera

Sebagai sebahagian daripada kesedaran untuk memantapkan kembali ekonomi Bumiputra dan orang Islam, maka wujud satu usaha kempen yang dikenali sebagai Beli Barang Muslim Bumiputra (Buy Muslim Bumiputra First/#BMBF). Tetapi sebaik diuar-uarkan, sudah ada pihak yang merasa keliru dan menyamakannya dengan usaha boikot. Apakah anggapan itu benar atau sebaliknya? Semua soalan berkenaan #BMBF akan dijawab di bawah.

1. Apakah kempen #BMBF ialah kempen boikot?

Tidak,
ini merupakan kempen di mana pengguna Bumiputra dan orang Islam mendahulukan
produk keluaran Bumiputra dan orang Islam semasa berbelanja. Kempen ini sama
seperti kempen Buy British Last yang dilancarkan oleh Perdana Menteri, Tun Dr
Mahathir Mohamad semasa era pertamanya sebagai Perdana Menteri dari 1981 hingga
1983 dan kempen Belilah Barang Buatan Malaysia (BBBM) pada tahun 90-an.

2. Adakah ini bermakna ia merupakan kempen memboikot produk keluaran bukan Bumiputra dan bukan Muslim?

Tidak, anggapan ini tidak betul sama sekali. Kempen BMBF ini menekankan soal mendahulukan pembelian produk Bumiputra dan Muslim dan tidak pernah melancarkan aktiviti boikot terhadap produk-produk bukan Bumiputra dan bukan Muslim. Kempen ini sekadar mengingatkan kepada pengguna Bumiputra dan Muslim di luar sana bahawa mereka ada pilihan untuk menyokong ekonomi ummah dengan membeli produk-produk keluaran pengusaha Bumiputra dan Muslim. Melalui pembelian yang dibuat, ia akan mengukuhkan lagi pemain sektor runcit Muslim dan Bumiputra sekaligus mencambahkan lagi pertumbuhan ekonomi membabitkan Muslim dan Bumiputra.

3. Apakah ini berpotensi menjejaskan ekonomi terutama pasaran runcit?

Anggapan ini salah sama sekali. Melalui BMBF, ia akan memberi lebih banyak suntikan modal diperlukan bagi pengusaha Bumiputra dan Muslim untuk merancakkan lagi operasi perniagaan mereka. Ini membolehkan mereka mengembangkan lagi operasi dan menyediakan lebih banyak pilihan produk kepada pengguna di luar sana. Dengan pertambahan sebegini, ia akan menggalakkan aktiviti kajian dan penyelidikan (R&D), merancakkan lagi aktiviti inovasi produk, mewujudkan dan menambah vendor-vendor dan menambah peluang pekerjaan dalam sektor-sektor kritikal terutama kepada generasi muda. Dengan kerancakan aktiviti sedemikian, ia akan merancakkan lagi kegiatan ekonomi terutama di peringkat kebangsaan dan mengurangkan statistik pengangguran.

4. Apa yang perlu dilakukan untuk menjayakan BMBF?

Utamakan
pembelian produk-produk keluaran Bumiputra dan Muslim dalam setiap perbelanjaan
terlebih dahulu. Jika sudah tiada akibat kehabisan stok dan seumpamanya, maka
barulah beralih kepada produk keluaran bukan Bumiputra dan Muslim.

5. Bagaimana nak realisasikan BMBF di peringkat kedai runcit?

Dahulukan
pencarian dan pembelian di kedai-kedai milik peniaga Bumiputra dan Muslim. Jika
tiada kedai yang dimiliki orang Bumiputra dan Muslim, belilah barangan keluaran
Bumiputra dan Muslim di kedai bukan Muslim. Tetapi selepas semua alternatif
dicari masih tiada, barulah beralih kepada pembelian produk bukan Bumiputra dan
Muslim. Antara contoh barangan yang diusahakan usahawan Bumiputra Muslim ialah
susu (produk Alif dan Saji) dan garam (Halagel dan Faiza).

6. Patutkah rasa bimbang jika bekalan produk BMBF terputus jika berlaku kempen sebegini?

Tidak,
bahkan dengan larisnya produk Bumiputra dan Muslim dijual bak pisang goreng,
peruncit sama ada berskala makro atau mikro tiada pilihan kerana produk-produk
ini menjadi pilihan pengguna. Jika mereka tidak mengisi rak mereka dengan
produk-produk pilihan dalam kes ini produk Bumiputra dan Muslim, maka mereka
yang rugi kerana pengguna pasti akan beralih kepada peruncit lain yang bersedia
menawarkan produk pilihan mereka. Dalam soal ini, yang untung ialah pembeli
kerana peruncit pada akhirnya akan mementingkan soal keuntungan walaupun itu
bermakna perlu menambah stok produk Bumiputra dan Muslim.

7. Mengapa sesetengah pihak tertentu menganggap BMBF boleh membawa kejatuhan ekonomi?

Ini sebenarnya mentaliti ‘pura-pura menjadi mangsa’ yang dimainkan pihak tertentu kerana tidak berupaya membawa perubahan kepada ekonomi Bumiputra dan Muslim. Bila sudah gagal, maka pelbagai alasan dilemparkan termasuk kempen untuk menjustifikasikan penolakan BMBF. Hakikatnya, ia harus disokong kerana yang mendapat untung untuk jangka masa panjang ialah negara juga. Dengan kukuhnya ekonomi kelompok Bumiputra dan Muslim, ia bukan saja mengurangkan monopoli dalam sektor-sektor tertentu malah mengurangkan lagi pengangguran dan merancakkan persaingan sihat dalam kalangan pemain industri.

8. Apakah kempen BMBF bersifat boikot perkauman?

Tidak, ini juga merupakan satu tuduhan liar. Sejak dari awal lagi, kempen ini menekankan kepada mengutamakan pembelian produk Bumiputra dan Muslim dan bukannya pemboikotan seperti didakwa. Jika benarlah kempen BMBF ini bersifat boikot perkauman seperti didakwa, sudah pasti banyak produk yang akan terjejas jika digerakkan dan itu sesuatu yang tidak baik kepada ekonomi. BMBF mendidik pengguna untuk menilai dan membeli produk keluaran Bumiputra dan Muslim tetapi turut memberi kebebasan kepada mereka dalam memilih sama ada produk Bumiputra Muslim atau sebaliknya. Ini kerana pada akhirnya, mereka yang menentukan sama ada sesebuah produk itu berbaloi digunakan atau tidak. BMBF bersifat mendidik, bukannya memaksa seperti didakwa pihak tertentu.

9. Di manakah saya boleh mendapatkan maklumat mengenai produk, kedai dan perkhidmatan keluar Muslim dan Bumiputera?

Kami
daripada The Patriots sedang dalam proses menyiapkan sebuah portal direktori
lengkap bagi produk keluaran Bumi Dan Muslim yang dijangka akan dilancarkan
pada 14 September 2019.


Mengapa Semut Kebal Daripada Kesesakan Trafik?

Antara kelebihan utama semut adalah semut tidak akan mengalami kesesakan trafik seperti kereta di jalan raya. Malah, jumlah semut lebih banyak daripada kereta, tetapi kereta lebih mudah mengalami kesesakan apabila jumlahnya semakin banyak di atas jalan raya. Semut mampu menangani perjalanan dengan baik walaupun pada waktu puncak.

Penyelidik mendapati semut Argentina (Argentine ants) mampu beradaptasi dengan pelbagai keadaan jalan dan memastikan tiada kesesakan berlaku. Semuanya dapat dilakukan dengan membuang kepentingan diri – sesuatu yang manusia patut pertimbangkan.

Sama seperti spesis manusia, semut juga merupakan antara spesis yang bergerak kedua-dua arah dalam masa yang sama. Tidak seperti spesis lain yang hanya bergerak dalam satu arah secara berkumpulan, mereka tidak bergerak berlawanan seperti semut dan manusia apabila berkumpulan.

Semut tidak mempunyai peraturan jalan sepeti manusia. Mereka tidak takut akan pelanggaran berlaku antara mereka kerana kemampuan mereka untuk mengelak daripada hal tersebut berlaku. Mereka bergerak seperti cecair dan hal ini telah menarik perhatian manusia berabad lamanya. Aristotle sendiri kagum bagaimana semut individu mampu pulang ke sarangnya dalam satu jalan lurus tanpa berlanggar dengan semut lain.

Kajian-kajin sebelum ini menunjukkan bahawa jalan semut hanya boleh dilalui oleh beberapa ratus individu semut dalam seminit. Kajian ini adalah kajian pertama yang menunjukkan bukti secara langsung bahawa pada tahap banyaknya kereta, kesesakan jalan raya masih dapat dielakkan.

Dengan merakam 170 eksperimen berulang, saintis memerhatikan bagaimana semut bergerak melalui jambatan antara sarangnya dan sumber makanan. Jambatan tersebut dikawal dengan pelbagai kelebaran iaitu 5 mm, 10 mm, dan 20 mm yang memuatkan antara 400 hingga 25,600 ekor semut. Sepanjang eksperimen, maklumat bagaimana aliran trafik direkodkan – kelajuan semut dan jumlah perlanggaran yang berlaku. Saintis mendapat hasil yang mengejutkan – semut kebal daripada kesesakan trafik.

Apabila jumlah semut meningkat di jambatan tersebut, semua mampu mengawal kesesakan dengan baik dan mengawal kelajuan mereka untuk mengelak sebarang gangguan yang menganggu arus perjalanan. Tidak seperti manusia, semut mampu memenuhi jalan dua kali ganda tanpa mengurangkan kelajuan jalan. Ketika manusia sedang berjalan ataupun memandu, arus perjalanan akan mula perlahan apabila jalan mula penuh sebanyak 40%. Semut pula tetap mengekalkan kelajuan walaupun jalan mula dipenuhi sebanyak 80%. Pada waktu jalan sederhana sibuk, semut meningkatkan kelajuannya, memecut sehingga arus perjalanan mencecah maksimum. Apabila jalan mula penuh, semut mula mengawal diri mereka dan cuba mengelakkan diri daripada berlanggar antara satu sama lain yang membuang masa.

Kesesakan trafik mudah melata dalam kalangan manusia kerana setiap individu manusia sedang mengejar agenda dan objektif peribadi masing-masing. Semut pula berkongsi agenda dan objektif yang sama iaitu kemandirian koloni. Maka, mereka dijangka untuk bekerjasama untuk mengoptimakan makanan.

Kajian lain pula menunjukkan pada waktu tertentu, semut mempunyai ‘pegawai’ untuk mengawal trafik. Pada tahun 2008, saintis mendapati apabila jalan semut mula sesak, semut individu akan pulang semula ke sarang dan menghalang semut yang keluar, seterusnya memaksa mereka mencari jalan yang baru.

Jelas, manusia sukar untuk dikawal dan kita tidak selalunya berkelakuan rasional. Semut memenuhi lorong sama rata walaupun pada waktu kecemasan, manusia pula gemar bersesak di lorong-lorong tertentu untuk memenuhi kemahuan masing-masing. Tanpa mengubah sikap kita di atas jalan raya, terdapat sesuatu yang dapat kita belajar daripada semut. Kita akan ada kereta pandu sendiri tidak lama lagi dan kita dapat mengkoordinat kereta tersebut supaya arus perjalanan dapat dioptimumkan.

RUJUKAN:


Rumah Singgah Purba Di Laluan Sutera

Karavanserai Orbelian (sebelum ini dikenali sebagai Karavanserai Selim) merupakan sebuah karavanserai yang terletak di Vayots Dzor, sebuah wilayah di tenggara Armenia. Menurut sebuah inskripsi berbahasa Armenia, karavanserai ini dibangunkan pada kurun ke-14 Masihi oleh seorang putera dari wangsa Orbelian.

Seiring peredaran masa, karavanserai ini tidak lagi digunakan sekali gus ia ditinggalkan secara bertahap. Pada kurun ke-20, usaha-usaha pembaikpulihan mula dijalankan ke atas bahagian-bahagian struktur yang rosak dan monumen bersejarah ini dianggap sebagai karavanserai paling terpelihara di negara berkenaan.

LOKASI KARAVANSERAI ORBELIAN

Fungsi utama sebuah karavanserai adalah untuk memberikan tempat teduhan buat manusia, haiwan, dan barang dagangan. Karavanserai Orbelian terletak di sebelah selatan Laluan Pergunungan Vardenyats yang berdiri setinggi 2410 meter (7906 kaki) dari paras laut. Laluan pergunungan ini dahulunya dipanggil sebagai Laluan Pergunungan Selim, namun diubah namanya pada tahun 2014 oleh Edgar Ghazarian, gabenor Vayots Dzor.

Pengubahan nama ini dilakukan kerana Selim dikatakan sebagai “seorang gasar dari tanah asing…  terkenal dengan kekejaman dan kehancuran yang lazim dilakukannya,” justeru gabenor enggan kawasan tersebut dikaitkan dengan figura sejarah itu.

Pada masa yang sama, nama karavanserai diubah daripada Karavanserai Selim kepada Karavanserai Orbelian. Apapun, sebagai maklumat tambahan, laluan pergunungan ini membawa kepada Pergunungan Vardenis dan menerusi laluan inilah seseorang dapat mengakses Tasik Sevan, salah sebuah tasik air tawar yang paling besar di Eurasia.

SEJARAH PEMBINAAN KARAVANSERAI ORBELIAN

Sebuah inskripsi berbahasa Armenia yang terdapat di bahagian timur tembok, betul-betul di sebalik gerbang masuk, menyatakan bahawa karavanserai ini dibina oleh wangsa Orbelian, atau secara khusus, Putera Chesar, isterinya Khorishah, dan adik-beradiknya, iaitu Smbat dan Elikom pada tahun 1332 Masihi.

Inskripsi turut menyatakan bahawa karavanserai itu dibina “dengan dana kami sendiri bagi menyelamatkan jiwa kami dan jiwa ibu bapa serta adik-beradik kami yang kekal dalam Kristian. Begitu juga dengan saudara serta anak kami, Sargis, Hovhannnes si paderi, Kurd, dan Vardan.” Kandungan inskripsi ini malah turut meminta orang-orang yang lalu-lalang di hadapan karavanserai ini supaya mengingati mereka sebagai penganut Kristian.

Walaupun Putera Chesar dan keluarganya menjayakan projek ini dengan tujuan untuk memelihara tuntuan kerohanian masing-masing, mereka juga tidak luput daripada melengkapkan karavanserai dengan keperluan materi buat sesiapa yang berhenti dan berteduh di situ.

Pada Zaman Pertengahan, Armenia merupakan sebahagian daripada Empayar Monggol. Inskripsi yang terdapat di karavanserai ini menyatakan bahawa pada masa pembinaannya, kawasan tersebut diperintah oleh Busaid Khan dari Ilkhanate. Sebagai sebahagian daripada Empayar Monggol, Armenia secara efektif berfungsi sebagai antara titik henti dalam Laluan Sutera. Justeru, seperti kawasan-kawasan lain yang turut menganggotai rangkaian perdagangan ini, sejumlah karavanserai dibina di negara berkenaan.

Kebanyakan karavanserai yang dibangunkan itu dicirikan oleh tembok berbentuk petak atau segi empat tepat, dengan sebuah pintu yang cukup lebar untuk membolehkan haiwan memasukinya. Begitu juga sebuah perkarangan terbuka. Di bahagian dalam karavanserai, terdapat sejumlah ruang yang disediakan untuk menempatkan para pengembara, haiwan, dan barang dagangan.

Sama seperti karavanserai-karavanserai yang lain, Karavanserai Orbelian hanya mempunyai sebuah pintu masuk. Namun, struktur ini dilengkapi dengan sebuah dewan besar dan dewan itu dibahagikan kepada tiga lorong oleh dua deretan tiang; empat belas tiang secara keseluruhan.

Ruangan yang dikhususkan untuk haiwan ini berbumbung dan terdapat lubang-lubang kecil pada bumbung tersebut bagi membenarkan udara dan cahaya masuk. Pada penghujung timur dewan ini terdapat sebuah biara yang sejak sekian lama telah runtuh. Di bahagian barat pula terdapat bilik-bilik kecil untuk dihuni oleh para pengembara.

SENI UKIRAN PADA KARAVANSERAI ORBELIAN

Walaupun Karavanserai Orbelian tidaklah begitu mewah, ia memiliki beberapa ukiran yang menggamit perhatian. Misalnya pada pintu masuk, terdapat ukiran indah di sekliling lintel separa-bulat. Di atas lintel itu pula terdapat dua relif; haiwan bersayap di sebelah kiri dan kerbau di sebelah kanan. Selain itu, lubang-lubang yang terdapat pada bumbung juga diperhias dengan seni ukiran yang unik.

Sebagai susulan daripada aktiviti perdagangan yang semakin berkurangan akibat merudumnya penggunaan Laluan Sutera, Karavanserai Orbelian tidak lagi memainkan fungsinya sebagai pusat hentian justeru ia tidak lagi digunakan. Kerja-kerja pembaikpulihan karavanserai ini hanya dilakukan pada kurun ke-20, tepatnya antara 1956 dan 1959. Semenjak itu, tapak ini dijadikan sebagai destinasi pelancongan.

TERJEMAHAN:

Wu Mingren. (12 Mac 2019). Orbelian’s Caravanserai: A Lasting Sanctuary for Travelers Along the Silk Road. Ancient Origins. https://www.ancient-origins.net/ancient-places-asia/orbelians-caravanserai-0011607


Alauddin Khalji: Raja Islam Delhi Ini Ganyang Monggol Berkali-Kali!

Ramai orang sering menyangka bahawa nama seperti Aladdin, Alauddin, ʻAlāʼ ad-Dīn, sebagai nama Parsi. Tapi sebenarnya ia adalah nama Arab yang bermaksud Hamba Allah, penguasa beriman dan ketua agama.

Dan ramai orang sering menyangka pada zaman pertengahan awal dan akhir (sekitar abad ke 11 hingga ke 13), kebangkitan Mongol men4kluk dunia hanya berjaya dipatahkan oleh Mamluk, Jepun, Dai Viet/Champa dan Majapahit. Sebenarnya ada beberapa siri kekalahan Mongol dalam ekspedisi pen4klukan mereka baik ke selatan, timur mahu pun barat. Bahkan revolusi kaum Cina Han sendiri telah berjaya melemahkan empayar Mongol Dinasti Yuan hingga Mongol terpaksa kembali ke padang rumput.

Tahukah anda Mongol telah beberapa kali kalah dalam kempen mereka terhadap Kesultanan Delhi pemerintahan Alauddin Khalji? Dan tak cukup dengan menghentikan setiap kemaraan Mongol ke India, Kesultanan Delhi turut memporak-perandakan kedudukan Mongol di dalam wilayah taklukan mereka sendiri hanya dengan menghantar sejumlah ketumbukan t3ntera dari kerajaan tempatan yang kecil bernaung di bawah Kesultanan Delhi . Semua ini hanya berlaku ketika Sultan Alauddin Khalji/Khilji memimpin Kesultanan Delhi.

Ya, Alauddin Khalji yang wataknya telah digambarkan sebagai seorang pemerintah Muslim yang z4lim, tak bertamadun dan gila bayang terhadap seorang ratu dalam filem Hindi bertajuk Padmavati yang penuh kontroversi itu.

Alauddin adalah anak saudara lelaki dan menantu kepada Jalaluddin Khalji. Ketika Jalaluddin menjadi Sultan Delhi setelah menewaskan Mamluk, Alauddin diberi kedudukan Amir-i-Tuzuk (setara dengan gabenor). Alauddin mengambil alih kedudukan pemerintah kerajaan kecil Kara dan Awadh pada tahun 1291 setelah melancarkan pemberontakan terhadap Jalaluddin.

Pada tahun 1296 selepas kejayaan besar mencerob0h Bhilsa, pada tahun yang sama juga, Alauddin telah menyerang Devagiri, dan memperolehi hasil rampasan p3rang mencukupi sebagai sumber untuk menjayakan kempem pemberontakan melawan Jalaluddin. Setelah membvnuh Jalaluddin, dia menyatukan kekuasaannya di Delhi, dan mengalahkan anak-anak Jalaluddin di Multan.

Dalam beberapa tahun kemudian, Alauddin berjaya menundukkan pencer0bohan bala t3ntera Mongol dari Chagatai Khanate di Jaran-Manjur (1297-1298), Sivistan (1298), Kili (1299), Delhi (1303), dan Amroha (1305). Pada tahun 1306, t3nteranya mencapai kemenangan besar melawan Mongol di tebing sungai Ravi, dan pada tahun berikut, Alauddin menjarah wilayah kekuasaan Mongol (Afghanistan).

Panglima t3ntera yang berjaya mengetuai t3nteranya melawan Mongol antaranya adalah Zafar Khan, Ulugh Khan, dan panglima beliau yang berasal dari golongan hamba tawanan p3rang seperti Malik Kafur. Malik Kafur dan Alauddin Khalji ini juga pernah terpalit dengan kontroversi mengenai hubungan songsang mereka melalui teori-teori sejarawan India namun masih tiada kesahihan.

Pada musim sejuk tahun 1297, angkatan t3ntera Mongol yang dipimpin oleh seorang noyan (gelaran untuk ketua yang memimpin pasukan t3ntera Mongol) dari Chagatai Khanate menyerbu Punjab tanpa henti hingga sejauh ke Kasur. T3ntera Alauddin, yang diketuai oleh Ulugh Khan, mengalahkan Mongol pada 6 Februari 1298. lebih 20,000 askar Mongol terbvnuh dalam pertempuran itu, dan ramai lagi yang terbvnuh di Delhi setelah dibawa ke sana sebagai tawanan.

Pada 1298-99, t3ntera Mongol yang lain (mungkin buruan Neguderi) menyerang Sindh, dan menduduki kubu Sivistan. Kali ini, jeneral Alauddin, Zafar Khan mengalahkan pencer0boh Mongol, dan menawan semula kubu itu. Pada awal 1299, Alauddin menghantar Ulugh Khan dan Nusrat Khan untuk menyerang Gujarat, ia memberi kelebihan pada Alauddin kerana tentangan yang diberikan Raja Vaghela Karna adalah terlalu lemah. T3ntera Alauddin merampas beberapa bandar termasuk Somnath, banyak kuil Hindu mvsnah semasa pen4klukan ini.

Terdapat beberapa sisi gelap dalam pentadbiran Alauddin di Delhi termasuk memberi hukvman k3jam kepada ahli keluarga pesalah yang melakukan khianat. Contohnya membvnuh anak-anak di hadapan ibu mereka. Menurut penulis sejarah Delhi, Ziauddin Barani, amalan menghvkum para isteri dan anak-anak kerana jenayah lelaki bermula dengan insiden ini di Delhi.

Pada tahun 1299, pemerintah Chagatai Duwa menghantar pasukan Mongol yang diketuai oleh Qutlugh Khwaja untuk men4kluki Delhi. Dalam Pertempuran Kili yang berikutnya, Alauddin secara peribadi mengetuai pasukan Delhi, tetapi Zafar Khan bertindak menyerang kedudukan Mongol tanpa menunggu perintahnya. Walaupun ser4ngan Zafar Khan berjaya menyebabkan keced3raan berat terhadap pencer0boh, dia dan t3nteranya yang lain dalam unitnya terbvnuh dalam pertempuran. Qutlugh Khwaja juga ced3ra parah, memaksa orang Mongol berundur.

Pada tahun 1301, Alauddin memerintahkan Ulugh Khan dan Nusrat Khan untuk menyerang Ranthambore, di mana raja Hammiradeva telah memberikan perlindungan suaka politik kepada para pemimpin pemberontak dari Jalore. Selepas Nusrat Khan terbvnuh semasa pengepungan, Alauddin secara peribadi mengambil alih operasi pengepungan dan menawan kubu pada bulan Julai 1301.

Semasa kempen Ranthambore, Alauddin menghadapi tiga pemberontakan yang tidak berjaya. Justeru, atas dasar rasa bimbang pemberontakan berulang-ulang mampu melemahkan kedudukannya di Ranthambore, beliau menubuhkan satu sistem perisikan dan pengawasan yang efisien, menggubal perundangan yang tegas secara menyeluruh di Delhi, menubuhkan undang-undang untuk menghalang bangsanya daripada menindas antara satu sama lain, dan merampas kekayaan daripada orang awam.

Pada musim sejuk 1302-1303, Alauddin menghantar t3ntera untuk memvsnahkan ibukota Kakatiya, Warangal. Sementara itu, dia sendiri mengetuai t3ntera lain untuk men4kluk Chittor, ibukota kerajaan Guhila yang diperintah oleh Ratnasimha. Alauddin menawan Chittor selepas pengepungan selama lapan bulan. di sini lah bermulanya lagenda yang mengatakan Alauddin mengarahkan pembvnuhan beramai-ramai 30,000 umat Hindu tempatan selepas pen4klukan ini hingga mencetuskan rasa benci orang Hindu kepada Alauddin Khalji hingga saat ini.

Legenda lain yang lebih popular menyatakan bahawa Alauddin menyerang Chittor untuk menangkap permaisuri jelita Ratnasimha, Ratu Padmini, tetapi kebanyakan sejarawan moden telah menolak keaslian legenda-lagenda yang ditulis di atas. Pada tahun 1540 seorang penyajak aliran Sufi, Malik Muhammad Jayasi, telah menulis sebuah sajak berjudul Padmavat di mana Alauddin Khalji dijadikan watak antagonis.

Dan pada tahun 2018 sebuah filem Hindustan bertajuk Padmavati telah ditayang. Filem ini lah yang menimbulkan kontroversi antara umat Islam dan Hindu di India kerana Alauddin digambarkan sebagai seorang penz4lim yang tak bermoral dan menggilai Ratu Padmini.

Ketika t3ntera-t3ntera kesultanan masih sibuk dalam kempen Chittor dan Warangal, Mongol melancarkan ser4ngan ke Delhi sekitar Ogos 1303. Alauddin berjaya sampai ke Delhi sebelum pencer0boh, tetapi tidak mempunyai cukup waktu untuk mempersiapkan pertahanan yang kuat. Sementara itu, kempen Warangal tidak berjaya (kerana hujan lebat jika menurut pendapat Ziauddin Barani), dan t3ntera Delhi telah kehilangan beberapa askar dan jentera p3rang.

Baik t3ntera ini mahu pun bala bantuan yang dihantar oleh gabenor dari wilayah terdekat Alauddin gagal memasuki kota kerana sekatan yang dibina oleh Mongol. Di dalam keadaan yang sukar ini, Alauddin berlindung di kem yang sangat dikawal ketat di Siri Fort yang masih dalam proses pembinaan. Mongol melancarkan ser4ng hendap dalam beberapa konflik kecil, tetapi tiada pihak mencapai kemenangan yang mutlak. Para pencer0boh menyasarkan Delhi dan kawasan kejiranannya, tetapi akhirnya memutuskan untuk berundur setelah tidak dapat melanggar Siri.

Pencer0bohan Mongol 1303 adalah salah satu pencer0bohan yang paling serius di India, dan mendorong Alauddin untuk mengambil beberapa langkah untuk mencegah berlakunya pencer0bohan terbaru. Dia menguatkan benteng-benteng dan menambah bilangan kehadiran t3ntera rondaan di sepanjang laluan Mongol ke India. Baginda juga melaksanakan beberapa pembaharuan ekonomi untuk memastikan aliran masuk pendapatan yang mencukupi untuk mengekalkan t3ntera yang kuat.

Pada tahun 1304, Alauddin telah memerintahkan pen4klukan kali kedua ke Gujarat, yang mengakibatkan kerajaan Vaghela diserap sebagai sebahagian Kesultanan Delhi. Pada tahun 1305, beliau melancarkan ser4ngan terhadap Malwa di India tengah, yang mengakibatkan kekalahan dan kem4tian raja Paramara Mahalakadeva. Dinasti Yajvapala, yang memerintah wilayah itu di timur laut Malwa juga turut telah runtuh akibat ser4ngan Alauddin .

Pada Disember 1305, kaum Mongol menyerang India sekali lagi. Berbanding menyerang kota Delhi yang memiliki barisan pertahanan yang amat ampuh , Mongol memilih untuk bergerak ke selatan ke dataran Gangetic di kaki bukit Himalaya. Pasukan berkuda Alauddin sejumlah 30,000 yang diketuai oleh Malik Nayak, mengalahkan Mongol pada Pertempuran Amroha. ramai askar Mongol telah ditawan dan dibvnuh. ahli sejarah abad ke-16 Firishta mendakwa bahawa ketua kepada 8,000 orang Mongol yang ditawan itu digunakan untuk membina Siri Fort yang diarahkan oleh Alauddin berdasarkan kepakaran nya, sekaligus menyelamatkan nyawanya sendiri.

Pada tahun 1306, satu lagi angkatan t3ntera Mongol dihantar oleh Chagatai Duwa terus ke Sungai Ravi, menjarah wilayah di sepanjang jalan. T3ntera Alauddin, yang dipimpin oleh Malik Kafur, dengan bergaya nya telah mengalahkan Mongol. Duwa meninggal dunia pada tahun berikutnya, dan selepas itu Mongol tidak lagi berani melancarkan ekspedisi ke India semasa pemerintahan Alauddin. Sebaliknya, Malik Tughluq pemerintah kerajaan kecil Dipalpur yang merupakan salah satu wilayah di bawah Kesultanan Delhi milik Alauddin pula beberapa kali menyerang dan menjarah wilayah kekuasaan Mongolia yang terletak di Afghanistan pada hari ini.

Sultan Alauddin meninggal pada malam 4 Januari 1316. Menurut beberapa teori , Malik Kafur bertanggungjawab membvnuhnya. pada malam setelah kem4tian nya , Malik Kafur membawa jenazah Alauddin dari Siri dan dikebumikan di Makam Alauddin (yang telah dibina sebelum kem4tian Alauddin). Keesokan harinya, Malik Kafur melantik putera Alauddin yang masih muda iaitu Shihabuddin sebagai raja boneka. Walau bagaimanapun, Kafur terbvnuh tidak lama kemudian, dan anak lelaki Alauddin, Mubarak Khan merampas kuasa.

Makam Alauddin dikatakan terletak di luar Masjid Jama, tetapi struktur ini tidak boleh dikenalpasti dengan tepat. Menurut sejarawan Banarsi Prasad Saksena, asas-asas yang hancur dari dua struktur ini mungkin terletak di bawah salah satu gundukan di Siri. Makam Alauddin dan madrasah yang didedikasikan kepadanya berada di belakang kompleks Qutb, Mehrauli, di Delhi.

RUJUKAN:

The Journey of Survivors: 70,000-Year History of Indian Sub-Continent